text:
Tsa Mona le Mane
Spain
Bo-rasaense ba lumela hore e ka ’na eaba mesebetsi eo batho ba e etsang e bakile tšisinyeho ea lefatše e ileng ea ba teng ka 2011 Lorca, e ka boroa ho Spain, e bolaileng batho ba robong le ho ntša ba bangata likotsi. Litsebi tsa jeoloji li fumane hore ho na le kamano pakeng tsa tšisinyeho eo e matla le libaka tseo ho tsona ho huloang metsi a mangata ka tlas’a lefatše bakeng sa ho nosetsa.
Chaena
Bahahlauli ba tsoang Chaena ba ile ba sebelisa liranta tse libilione tse 918 ha ba ne ba etetse linaheng tse ling ka 2012. Ho ea ka Mokhatlo oa Machaba a Kopaneng oa Bohahlauli ba Lefatše, sena se entse hore ka lekhetlo la pele Chaena e be eona e sebelisang chelete e ngata ka ho fetisisa bohahlauling ba machaba ho feta Jeremane le United States. Bahahlauli ba machaba ba tsoang linaheng tsena tse peli ba ile ba sebelisa liranta tse libilione tse ka bang 756.
Japane
Koranta ea BMJ, e leng koranta ea Brithani ea litaba tsa bongaka, e tlaleha phuputso e ileng ea etsoa ho batho ba ka bang 68 000 ba Japane ka lilemo tse ka bang 23. Bafuputsi ba ile ba fumana hore basali ba hlahileng ka bo-1920 ho fihlela ka bo-1945, ba ileng ba qala ho tsuba pele ba e-ba lilemo li 20, bophelo ba bona bo fokotseha ka lilemo tse leshome ha bo bapisoa le ba basali ba sa kang ba tsuba, ’me ba banna bona bo fokotseha ka lilemo tse robeli.
Mauritania
Ho ile ha thibeloa ho kenngoa ha lipolasetiki, ho etsoa ha tsona le ho sebelisoa ha tsona e le hore ho ka sireletsoa liphoofolo tse phelang ka metsing le tse phelang lefatšeng, tse ka shoang ha li ka li ja. ’Muso o khothalletsa batho ho sebelisa lintho tse ling tse bolang habonolo.
Lefatše
Lik’hamphani tsa inshorense li lefa batho chelete e ka bang liranta tse libilione tse 450 ka selemo, ka lebaka la likoluoa tse bakoang ke maemo a leholimo a mabe. Tahlehelo e joalo e ’nile ea imena habeli ka mor’a lilemo tse ling le tse ling tse leshome ho tloha ka bo-1980, ha ho kenyelletsoa ho nyoloha ha theko ea lintho.


c: text/html

text:
Na Nako ea Hore re Shoe e Behiloe Esale Pele?
Bibele e araba hore
Che, nako ea hore re shoe ha ea behoa esale pele. Ho e-na le hore Bibele e tšehetse mantsoe ana, hangata e re lefu le bakoa ke “ketsahalo e sa lebelloang.”
Na Bibele ha e re ho na le “nako ea ho shoa”?
E, ho Moeklesia 3:2 e re ho na le “nako ea tsoalo le nako ea ho shoa; nako ea ho lema le nako ea ho fothola se lenngoeng.” Leha ho le joalo, mantsoe a temaneng ena a bontša hore Bibele e tšohla lebili le tloaelehileng la bophelo. (Moeklesia 3:
Matsatsi a ho phela a ka eketsoa
Ho sa tsotellehe ho se tsitsi ha bophelo, hangata re ka phela nako e telele haeba re etsa liqeto tse bohlale. Bibele e re: “Molao oa ea bohlale ke mohloli oa bophelo, bakeng sa ho furallisa motho maraba a lefu.” (Liproverbia 13:14) Ka ho tšoanang, Moshe o ile a bolella Baiseraele hore ‘matsatsi a bona a ka ba malelele’ haeba ba ne ba ka mamela melao ea Molimo. (Deuteronoma 6:2) Ka lehlakore le leng, re ka fokotsa matsatsi a rōna ka bohlasoa haeba re etsa liqeto tse booatla.
Leha ho le joalo, ho sa tsotellehe hore na re hlokolosi kapa re bohlale hakae re ke ke ra baleha lefu. (Baroma 5:

robotstxt: allowed

filter: keep


text: 22 Joale eitse ka mor’a lintho tsena Molimo oa ’nete a leka Abrahama.+ Tumellanong le hoo a re ho eena: “Abrahama!” eaba o re: “Ke ’na enoa!”+2 A tsoela pele ho re: “Ka kōpo, nka mora oa hao, mora oa hao ea mong eo u mo ratang haholo,+ Isaka,+ u nke leeto u ee naheng ea Moria+ ’me moo u mo nyehele e le nyehelo ea secheso ho e ’ngoe ea lithaba tseo ke tla u bontša tsona.”+3 Kahoo Abrahama a tsoha hoseng haholo a qhaneha esele ea hae eaba o nka bahlanka ba hae ba babeli le mora oa hae Isaka;+ eaba o ratha patsi bakeng sa nyehelo ea secheso. Joale a ema eaba o nka leeto ho ea sebakeng seo Molimo oa ’nete a mo bontšitseng sona.4 E ne e le letsatsing la boraro ha ka lekhetlo la pele Abrahama a phahamisa mahlo ’me a qala ho bonela sebaka seo hōjana.5 Joale Abrahama a re ho bahlanka ba hae:+ “Salang mona le esele, empa ’na le moshanyana re batla ho ea mane ho ea rapela+ ’me re tla khutlela ho lōna.”6 Ka mor’a moo Abrahama a nka patsi ea nyehelo ea secheso a e jarisa mora oa hae Isaka + ’me eena matsohong a hae a nka mollo le thipa e selakhang, eaba ka bobeli ba tsamaea hammoho.+7 Isaka a qala ho re ho ntat’ae Abrahama: “Ntate!”+ Eaba o re: “Ke ’na enoa, mora oa ka!”+ Kahoo a tsoela pele: “Mollo le patsi ke tsena, empa nku ea nyehelo ea secheso e hokae?”+8 Eaba Abrahama o re: “Molimo o tla iphumanela nku ea nyehelo ea secheso,+ mora oa ka.” ’Me ka bobeli ba tsamaea hammoho.9 Qetellong ba fihla sebakeng seo Molimo oa ’nete a mo bontšitseng sona, eaba Abrahama o haha aletare+ moo ’me o beha patsi ka tlhophiso eaba o tlama mora oa hae Isaka maoto le matsoho ’me o mo beha aletareng holim ’a patsi.+10 Eaba Abrahama o ntša letsoho o nka thipa e selakhang hore a bolaee mora oa hae.+11 Empa lengeloi la Jehova la qala ho mo bitsa le le maholimong la re:+ “Abrahama, Abrahama!” eaba oa araba: “Ke ’na enoa!”12 Eaba le tsoela pele ho re: “U se ke ua isa letsoho la hao ho moshanyana ’me u se ke ua mo etsa letho ho hang,+ etsoe joale kea tseba hore u tšaba Molimo kahobane ha ua nkhanela ka mora oa hao, ea mong feela.”+13 Abrahama a phahamisa mahlo a talima, ’me pele mane hare-hare, ho ne ho e-na le pheleu e tšoasitsoeng ka linaka moferong. Kahoo Abrahama a ea ’me a nka pheleu a e nyehela e le nyehelo ea secheso sebakeng sa mora oa hae.+14 Abrahama a qala ho reha sebaka seo lebitso la Jehova-jire. Ke ka lebaka leo kajeno ka tloaelo ho thoeng: “Ho tla etsoa tokisetso thabeng ea Jehova.”+15 Lengeloi la Jehova la bitsa Abrahama ka lekhetlo la bobeli le le maholimong16 la re: “‘Ke hlapanya ka ’na,’ ho bolela Jehova,+ ‘hore ka lebaka la hore u entse ntho ena ’me ha ua ka ua nkhanela ka mora oa hao, ea mong feela,+17 ruri ke tla u hlohonolofatsa ’me ruri ke tla atisa peō ea hao joaloka linaleli tsa maholimo le joaloka lehlabathe le lebōpong la leoatle;+ ’me peō ea hao e tla rua heke ea lira tsa eona.+18 Ka sebele lichaba tsohle tsa lefatše li tla itlhohonolofatsa ka peō+ ea hao ka lebaka la hore u mametse lentsoe la ka.’”+19 Ka mor’a moo Abrahama a khutlela ho bahlanka ba hae, eaba baa tloha ’me ba ea hammoho Beerseba;+ eaba Abrahama o tsoela pele ho lula Beerseba.20 Joale eitse ka mor’a lintho tsena tlaleho ea fihla ho Abrahama e re: “Bona! Milka+ o tsoaletse mor’eno Nakore+ bara:21 Utse letsibolo la hae le Buze+ mor’abo le Kemuele ntat’a Arame,22 le Kesede le Hazo le Pildashe le Jidlafe le Bethuele.”+23 Bethuele o tsoetse Rebeka.+ Ba robeli bana ke bao Milka a ba tsoaletseng Nakore mor’abo Abrahama.24 Ho ne ho boetse ho e-na le serethe sa hae, seo lebitso la sona e neng e le Reuma. Ka mor’a nako le sona sa tsoala Teba le Gahame le Tahashe le Maaka.+


text:
SE KA THUSANG LELAPA | LENYALO
U ka Qoba ho se Buise Molekane oa Hao Joang?
BOTHATA
Ke’ng se etsang hore batho ba babeli ba ileng ba ikana hore ba tla ratana ba qete lihora kapa matsatsi ba sa buisane? Ba bang ba ee ba re, ‘bonyane ha re sa loana.’ Leha ho le joalo, ha ba rarolle bothata, ’me ha ba thabe.
KE HOBANE’NG HA SEO SE ETSAHALA?
Ho iphetetsa. Balekane ba bang ba sebelisa ho thōla e le mokhoa oa ho iphetetsa. Ka mohlala, a re ke re re monna o etsa qeto ea seo a tla se etsa ka mafelo beke ntle le ho buisana le mosali oa hae. Ha mosali a lemoha seo, o oa koata ebile o re monna oa hae ha a mo nahanele. Monna o araba ka ho ’mitsa sefela-peloana. Mosali o tsamaea a koatile ’me o khaotsa ho buisa monna oa hae. Ha e le hantle, o re, “U nkutloisitse bohloko, ’me ke tl’o iphetetsa.”
Ho Qhekella. Ba bang ba sebelisa ho se buisane e le tsela ea hore ba fumane seo ba se batlang. Ka mohlala, nahana ka monna le mosali ba rerang ho nka leeto ’me mosali a batla hore ba tsamaee le batsoali ba hae. Empa monna o hana ka le reng, “U nyetsoe ke ’na eseng batsoali ba hao.” Joale ka mor’a moo ha a sa buisa mosali oa hae, ebile o oa mo ngala ho fihlela a lumellana le seo a se batlang.
Ke ’nete hore ho se buisane ka nakoana ho ka ’na ha fa banyalani monyetla oa ho theola maikutlo, haholo haeba khang e tota. Ho thōla ho joalo ho ka ba molemo. Bibele e re ho na le “nako ea ho khutsa.” (Moeklesia 3:7) Empa ha ho se buisane ho sebelisoa e le mokhoa oa ho iphetetsa kapa oa ho qhekella ho ka etsa hore qabang e se ke ea fela ’me hape ha fokotsa tsela eo banyalani ba hlomphanang ka eona. U ka etsa joang hore see se se ke sa u etsahalla?
SEO U KA SE ETSANG
Mohato oa pele ke ho lemoha hore ho se buisane ha ho rarolle mathata a hao
E-ba le temoho. Bibele e re lerato “ha le halefe.” (1 Bakorinthe 13:4, 5) Kahoo, u se ke ua halefisoa ke mantsoe a buuoang ka lebaka la ho halefa a kang “Ha ho mohla u mamelang” kapa “Ha ho mohla u tšoarang nako.” Ho e-na le hoo, lemoha sepheo seo mantsoe a joalo a buuoang ka sona. Ka mohlala, “Ha ho mohla u mamelang” e ka ’na ea bolela hore “Ke ikutloa eka ha u nkele maikutlo a ka hloohong.”
Nka molekane oa hao joaloka sebapali-’moho le uena, eseng oa lireng
Buela tlaase. Qabang e atisa ho ba mpe ha e sa khaotse. Leha ho le joalo, ho na le seo u ka se etsang e le hore le se ke la qoaketsana. U ka etsa’ng? Buka e bitsoang Fighting for Your Marriage e re: “Hangata ho bua ka tsela e bonolo le ho ela hloko maikutlo a molekane oa hao ke lintho tsa bohlokoa tseo u ka li sebelisang ho kokobetsa ho tlallana ke bohale le ho khaola khang.”—Molao-motheo oa Bibele: Liproverbia 26:20.
U se ke ua nahana ka uena feela. Bibele e re: “E mong le e mong a ’ne a batle, eseng se molemo ho eena, empa se molemo ho motho e mong.” (1 Bakorinthe 10:24) Haeba u nka molekane oa hao joaloka sebapali-’moho le uena, eseng oa lireng, u ke ke ua khopiseha habonolo, ua pheha khang le eena kapa ua khaotsa ho mo buisa.—Molao-motheo oa Bibele: Moeklesia 7:9.
Ho se buise molekane oa hao ha ho lumellane le keletso ena ea Bibele: “E mong le e mong oa lōna ka bomong a ke a rate mosali oa hae joalokaha a ithata; ka lehlakoreng le leng, mosali o lokela ho ba le tlhompho e tebileng ho monna oa hae.” (Baefese 5:33) Ke hobane’ng ha le sa etse qeto le molekane oa hao hore ha le na ho lumella ho se buisane lenyalong la lōna?


text:
Mosebetsi oa Kaho o Tsoela Pele Wallkill le Warwick
Liprojeke tse peli tsa kaho tsa Lipaki Tsa Jehova United States, li tsoela pele ka lebaka la baithaopi ba sebetsang ka thata ba tsoang likarolong tse ling tsa naha eo.
Wallkill, New York: Mohahong ona ho lula Lipaki tse fetang 1 600, ’me ho hatisoa lingoliloeng tseo Lipaki Tsa Jehova, United States, li li sebelisang. E le ho atolosa sebaka Wallkill, basebetsi ba kaho
Linaheng tse ngata, Lipaki Tsa Jehova li na le litsi tsa tsamaiso tse tsejoang ka hore ke liofisi tsa makala, ho akarelletsa Brazil, Jeremane le Mexico. United States, mehaho ea Lipaki Tsa Jehova e akarelletsa e setsing sa thuto sa Lipaki Tsa Jehova se Patterson, New York le ea liofisi tse Brooklyn, New York. Ha mosebetsi ona oa ho atolosa Wallkill o fela, seo se tla etsa hore e be oona mohaho o moholo ka ho fetisisa o sebelisoang ke Lipaki Tsa Jehova lefatšeng ka bophara.
Warwick, New York: Mona ke moo mohaho o mocha oa ntlo-khōlō ea Lipaki Tsa Jehova o tla ba teng. Setšeng sena ho tlositsoe mehaho ea khale e neng e sa sebelisoe. Lipaki li fuoe setša sebakeng se bohōle ba lik’hilomithara tse 10 Tuxedo, New York, moo li tla beha mechine le thepa ea ho haha teng. Ba boholong sebakeng seo, ba amohetse tlaleho ea kamoo mohaho oo o tla ama tikoloho kateng. Hang ha polane e amohetsoe, ho tla kōptjoa tumello ea ho haha. Hajoale, ntlo-khōlō ea Lipaki Tsa Jehova e tla tsoela pele e le Brooklyn, New York.


text:
LA 3 MARCH, 2014 | RUSSIA
Litaba Tse Tsoelang Pele: Boiteko ba ho Thibela JW.ORG Boa Hlōleha
ST. PETERSBURG, Russia—Lipaki Tsa Jehova li ile tsa hlōla nyeoe e khōlō ka la 22 January, 2014, ha lekhotla la maipiletso le hanyetsa kahlolo ea lekhotla la Russia ea ho thibela Websaete e molaong ea Lipaki Tsa Jehova, e leng jw.org.
Lekhotla la Naha la Tver le ile la hanyetsa kahlolo lihiloeng ke Lekhotla la Setereke la Tsentralniy, ka la 7 August, 2013. Lekhotla la naha le ile la bolela hore lekhotla la setereke le ne le sa lokela ho thibela Websaete eo hobane Lipaki Tsa Jehova, e leng beng ba eona, ha baa ka ba fuoa monyetla oa ho ipuella nyeoeng. Mochochisi oa Tver o ile a hlahisa nyeoe ena lekhotleng hobane jw.org e ne e e-na le lingoliloeng tseo makhotla a Russia a ileng a fihlela qeto ea hore li “feteletsa lintho.” Hang feela ka mor’a hore Lipaki Tsa Jehova tsa Russia li utloe ka kahlolo eo lekhotla le e lihileng, li ile tsa tlosa lingoliloeng tseo ho jw.org. Lekhotla la Naha la Tver le ile la hlokomela hore Lipaki li ne li mamela melao ea Russia ’me le ile la felisa thibelo eo.
Lipaki Tsa Jehova li hlahletse nyeoe ho hanyetsa kahlolo e lihiloeng ke makhotla a Russia ea hore lingoliloeng tsa tsona li “feteletsa litaba” ’me li ile tsa isa nyeoe ea tsona Lekhotleng la Europe la Litokelo Tsa Botho hore le hlakole qeto eo.
Grigory Martynov, e leng raliphatlalatso oa Lipaki Tsa Jehova oa Russia, o re: “Re thabile hore ebe baahloli ba hlokometse hore Websaete ea rōna ke ea bohlokoa le hore re etsa boiteko ba ho mamela liqeto tse entsoeng ke lekhotla la Russia. Re tla tsoela pele ho sireletsa lingoliloeng tsa rōna le tokelo ea baahi ba Russia ea hore ba rue molemo mosebetsing oa rōna oa ho ruta batho Bibele.”
J. R. Brown, e leng raliphatlalatso oa ntlo-khōlōng ea Lipaki o re: “Lipaki lefatšeng ho pota li thabile haholo ka lebaka la tlhōlo ena. Sena se tla etsa hore baahi bohle ba Russia ba tsoele pele ho sebelisa Websaete ena e rutang batho Bibele.”
Raliphatlalatso:
Raliphatlalatso oa Machaba: J. R. Brown, Ofisi ea Boitsebiso, tel. +1 718 560 5000
Russia: Grigory Martynov, tel. +7 812 702 2691


text:
Na Lipaki Tsa Jehova li na le Bibele ea Tsona?
Lipaki Tsa Jehova li ’nile tsa sebelisa liphetolelo tse ngata tse fapaneng ha li ithuta Bibele. Leha ho le joalo, lipuong tseo Phetolelo ea Lefatše le Lecha ea Mangolo a Halalelang e fumanehang ka tsona, re thabela ho sebelisa eona kaha e sebelisa lebitso la Molimo, e nepahetse ebile e hlakile.
E sebelisa lebitso la Molimo. Bahatisi ba bang ba Bibele ba sitoa ho lebisa tlotla ho Mongoli oa eona. Ka mohlala, phetolelo e ’ngoe ea Bibele e thathamisitse mabitso a batho ba fetang 70, bao ka tsela e itseng ba kentseng letsoho tlhahisong ea eona. Empa, Bibele eona eo e siile lebitso la Mongoli oa eona
—Jehova Molimo —ka ho feletseng!
Ho fapana le moo, Phetolelo ea Lefatše le Lecha e khutliselitse lebitso la Molimo libakeng tsohle tse likete tseo le neng le hlaha ho tsona libukeng tsa pele, le hoja komiti e e fetoletseng e sa thathamisa mabitso a litho tsa eona.
Ho nepahala. Hase liphetolelo tsohle tse fetisang molaetsa oa Bibele ka tsela e tšoanang le ea lipuo tseo e neng e ngotsoe ka tsona qalong. Ka mohlala, phetolelo e ’ngoe e fetoletse Matheu 7:
13 ka tsela ena: “Kenang ka heke e moqotetsane, hobane heke e eang liheleng e sephara ’me tsela e eang teng e bonolo.” Leha ho le joalo, mantsoe a qalong a ne a sebelisitse lentsoe “timetso,” eseng “lihele.” Mohlomong bafetoleli bao ba ile ba ikenyetsa lentsoe “lihele” hobane ba lumela hore batho ba khopo ba tla hlokofatsoa ka ho sa feleng mollong oa lihele. Empa Bibele ha e tšehetse khopolo eo. Ke ka lebaka leo, Phetolelo ea Lefatše le Lecha ka ho nepahala e reng: “Kenang ka heke e moqotetsane; hobane tsela e isang timetsong e pharaletse ebile e khōlō.”
E hlakile. Phetolelo e ntle ha ea lokela ho nepahala feela empa e boetse e lokela ho hlaka, ho be bonolo ho e utloisisa. Nahana ka mohlala ona. Ho Baroma 12:11, moapostola oa Mokreste Pauluse o sebelisitse poleloana eo ka ho toba e bolelang “ho bela moeeng.” Kaha poleloana eo ha e utloahale hantle ka Senyesemane sa kajeno, Phetolelo ea Lefatše le Lecha e fetolela temana eo ka tsela eo ho leng bonolo ho e utloisisa. E re Bakreste ba lokela ho ba ba “chesehang moeeng.”
Ho phaella tabeng ea hore Phetolelo ea Lefatše le Lecha e sebelisa lebitso la Molimo, e nepahetse ebile e hlakile, e boetse e na le ntho e ikhethang: E fanoa ntle ho tefo. Ka lebaka leo, batho ba limilione ba khona ho bala Bibele ka puo ea habo bona


text:
SEHLOMATHISO
Mikaele Lengeloi le ka Sehloohong ke Mang?
BIBELE ha e bue hakaalo ka sebōpuoa sa moea se bitsoang Mikaele. Empa moo e buang ka eena, e bua ka eena a etsa ketso e itseng. Bukeng ea Daniele, Mikaele o loantša mangeloi a khopo; lengolong la Juda, o hanyetsa Satane; ’me ho Tšenolo, o loantša Diabolose le bademona ba hae. Mikaele o phelela seo lebitso la hae le se bolelang—e leng “Ke Mang ea Tšoanang le Molimo?”—ka ho sireletsa bobusi ba Jehova le ho loantša lira tsa Molimo. Empa Mikaele ke mang?
Ka linako tse ling, batho ba bang ba tsejoa ka mabitso a ’maloa. Ka mohlala, mopatriareka Jakobo o boetse o tsejoa e le Iseraele, ’me moapostola Petrose o boetse o tsejoa e le Simone. (Genese 49:1, 2; Matheu 10:2) Ka ho tšoanang, Bibele e bontša hore Mikaele ke lebitso le leng la Jesu Kreste, pele a phela mona lefatšeng le ka mor’a hore a phele lefatšeng. A re hlahlobe mabaka a Mangolo a etsang hore re etse qeto ena.
Lengeloi le ka Sehloohong. Lentsoe la Molimo le re Mikaele ke “lengeloi le ka sehloohong.” (Juda 9) Ka Bibeleng poleloana “lengeloi le ka sehloohong” e hlaha e le ka bonngoeng feela, ha ho mohla e hlahang e le ka bongateng. Sena se fana ka maikutlo a hore ho na le lengeloi le le leng feela le ka sehloohong. Ho feta moo, Jesu o amahanngoa le boemo ba lengeloi le ka sehloohong. Ha e bua ka Morena Jesu Kreste ea tsositsoeng bafung, 1 Bathesalonika 4:16 e re: “Morena o tla theoha leholimong ka mohoo o laelang, ka lentsoe la lengeloi le ka sehloohong.” Kahoo lentsoe la Jesu le hlalosoa e le la lengeloi le ka sehloohong. Ka hona temana ena e fana ka maikutlo a hore Jesu ke eena Mikaele lengeloi le ka sehloohong.
Moeta-pele oa Lebotho. Bibele e re “Mikaele le mangeloi a hae ba loana le drakone…le mangeloi a eona.” (Tšenolo 12:7) Kahoo, Mikaele ke Moeta-pele oa lebotho la mangeloi a tšepahalang. Tšenolo e boetse e hlalosa hore Jesu ke Moeta-pele oa lebotho la mangeloi a tšepahalang. (Tšenolo 19:14-16) Moapostola Pauluse o bua ka ho toba ka “Morena Jesu” le “mangeloi a hae a matla.” (2 Bathesalonika 1:7) Kahoo Bibele e bua ka Mikaele le “mangeloi a hae” le ka Jesu le “mangeloi a hae.” (Matheu 13:41; 16:27; 24:31; 1 Petrose 3:22) Kaha ha ho moo Lentsoe la Molimo le bontšang hore ho na le mabotho a mabeli a mangeloi a tšepahalang leholimong—le leng le eteletsoe pele ke Mikaele ha le leng le eteletsoe pele ke Jesu—ke ho utloahalang ho etsa qeto ea hore ha e le hantle Mikaele ke Jesu Kreste boemong ba hae leholimong.*
* Boitsebiso bo eketsehileng bo bontšang hore Mikaele ke lebitso la Mora oa Molimo bo fumaneha leqepheng la 393-4, ho Insight on the Scriptures, Volume 2, e hatisitsoeng ke Lipaki Tsa Jehova.


text:
TSOHA! MAY 2014
Ho Imeloa Kelellong
—U ka ho Hlōla Joang?
Ho imeloa kelellong ho ka ba molemo haeba re sebetsanoa le hona hantle.
Tsa Mona le Mane
Lihlooho li akarelletsa: sebaka seo ho fumanoang liphoofolo le limela tse fetang 100 tse ncha selemo le selemo, nako e khothaletsoang hore bana ba e qete ba shebeletse thelevishene le tsoelo pele—kapa khaello ea ho fehla motlakase o hloekileng.
Ho Imeloa Kelellong
—U ka ho Hlōla Joang?
Likeletso tse sebetsang tse fumanoang ka Bibeleng tse ka u thusang hore u sebetsane le ho imeloa kelellong ho bakoang ke maemo a mane a tloaelehileng.
Thusa Bacha ho ba Hlokolosi ha ba le Inthaneteng
U ka thusa bana ba hao joang hore ba tataisoe ke melao-motheo ’me ba khone ho iketsetsa liqeto?
Ngaka e Buoang e Hlalosa Tumelo ea Eona
Ka lilemo tse ngata, Dr. Guillermo Perez o ne a lumela hore lintho li iphetotse, empa hona joale o kholisehile hore ’mele oa motho o entsoe ke Molimo. Ke’ng e ileng ea etsa hore a fetole maikutlo?
Letšolo la ho Tsoma Baloi Europe
Nako e mpe le ea pherekano e ile ea khetholloa ke “buka e sehlōhō. . . le e khelosang ka ho fetisisa e kileng ea ngoloa lefatšeng lohle.”
Ho Thuisa
Ho na le litsela tse ngata tsa ho thuisa.
Bohlale bo Ntse bo Hoeletsa
—Na Ua bo Utloa?
Bohlale ba sebele bo tla rarolla mathata a moloko oa batho.
Lintho Tse Ling Tse Fumanehang Inthaneteng
Ke na le Boikarabelo Hakae?
Bacha ba bang ba fuoa bolokolohi ho feta ba bang. Ke eng e bakang seo?
Na U se U Loketse ho Ratana?
Nahana ka lipotso tse ’nè tse ka u thusang ho tseba haeba u se u loketse ho ratana.
Na Batsoali ba Hao Baa Hlalana?
U ka etsa’ng ho kokobetsa bohloko le khalefo le hore u se ke ua ba jara ka pelo?
Seo Bacha ba se Buang ka Chebahalo ea ’Mele
Ke hobane’ng ha bacha ba ka ’na ba thatafalloa ho ba le maikutlo a nepahetseng ka tsela eo ba shebahalang ka eona? Ke’ng e ka ba thusang?
Moshe o Hōlela Egepeta
Ke hobane’ng ha ’mè oa Moshe a ile a mo beha ka Nōkeng ea Nile? Ithute haholo ka eena, lelapa labo le morali oa Faro.


text:
Liprojeke Tsa Kaho
Ho Sireletsa Liphoofolo Tse Hlaha le Tikoloho Warwick
Lipaki Tsa Jehova li se li qalile ho haha ntlo-khōlō ea tsona ea lefatše e New York State. Li etsa’ng ho sireletsa tikoloho eo?
Liholo Tsa ’Muso li se li le Sekete ’me li Ntse li Eketseha
Lipaki Tsa Jehova tsa Philippines li ile tsa fihlela tlhoro ea bohlokoa ha li ne li phethela Holo ea ’Muso ea sekete.
Baithaopi ba Fetola Setša sa Tuxedo
Lipaki Tsa Jehova tse tsoang United States le ka nane ho eona, li ithaopela ho sebetsa kahong Tuxedo, New York. Hobane’ng?
Li Kōpa Mosebetsi, Eseng Moputso
Lilemong tse 28 tse fetileng, Lipaki Tsa Jehova li hahile mehaho linaheng tse 120, tsa fana ka tsebo le nako ea tsona, le hoja li sa lefshoe. Bala ka lenaneo lena le ikhethang la kaho.
Mohlahlobi oa Tšireletseho o Babatsa Lipaki
Naheng ea Australia, Lipaki Tsa Jehova li ile tsa babatsoa ka lebaka la ho sebelisa mekhoa ea kaho e sireletsehileng ka tsela e ikhethang.
Mosebetsi oa Kaho o Tsoela Pele Wallkill le Warwick
Liprojeke tse peli tsa kaho tsa Lipaki Tsa Jehova United States, li tsoela pele ka lebaka la baithaopi ba sebetsang ka thata ba tsoang likarolong tse ling tsa naha eo.
Ntlo-khōlō ea Lipaki Tsa Jehova ea Falla
Ka mor’a ho ba Brooklyn, New York, ho tloha ka 1909, ke hobane’ng ha re fallela karolong e ka leboea-bophirimela ea New York?


text:
SIERRA LEONE LE GUINEA
Jehova o Ile a Mphahamisa
Jay Campbell
O HLAHILE KA 1966
O KOLOBELITSOE KA 1986
PALE EA BOPHELO BA HAE E ne e le pula-maliboho ea kamehla ea tšoeroeng ke pholio.
KE ILE ka holofala ke sa le monyenyane ho tloha thekeng ho ea tlaase. Ke ne ke lula le ’Mè komponeng e ’ngoe Freetown le malapa a mang a neng a futsanehile. Ka lebaka la lihlong le ho tšaba hore na batho ba tla re’ng ha ba mpona, ka lilemo tse 18 ke ile ka tsoela ka ntle ho kompone hanngoe feela.
Ha ke le lilemo li 18, moromuoa ea bitsoang Pauline Landis, o ile a fihla komponeng eo ke neng ke lula ho eona eaba o ithaopela ho nthuta Bibele. Ha ke mo bolella hore ha ke tsebe ho bala le ho ngola, o ile a re o tla nthuta. Eaba kea lumela.
Seo ke ithutileng sona Bibeleng se ile sa nthabisa haholo. Ka letsatsi le leng, ke ile ka botsa Pauline hore na ho ka khoneha hore ke ee libokeng lelapeng le haufi le moo ke lulang teng. Eaba ke re, “Ke tla tsamaea ka likotoana tsa ka tsa mapolanka.”
Ha Pauline a tlil’o ntata, ’mè le baahelani ba ile ba ncheba ba tšoenyehile ba ipotsa hore na ebe ke tla khona. Ka tšoara likotoana tsa ka tsa mapolanka, ka li isa pele. Eaba ke itšutumelletsa pele. Ha ke le lebaleng, baahelani ba hoeletsa Pauline ba re: “U se ke ua mo qobella hobane o kile a leka ho tsamaea empa a hlōleha.”
Pauline o ile a bua ka bonolo a re: “Jay, u batla ho tsamaea le ’na?”
Eaba ke re, “E! Ke qeto ea ka.”
Baahelani ba ile ba ncheba ba thōtse ha ke ea ke lebile hekeng. Eaba baa nthoholetsa ha ke tsoa.
Ke ile ka thabela seboka seo haholo! Eaba ke ikemisetsa ho ea Holong ea ’Muso. Ha ke ea teng ke ne ke lokela ho khasetsa qetellong ea seterata, ke palame tekesi, ebe barab’abo rōna baa nkuka hore ke khone ho hloa moepeng. Hangata ke ne ke fihla ke le metsi ebile ke le liretse ebe ke lokela ho chencha liaparo. Hamorao, morali’abo rōna e mong oa Switzerland o ile a nthomella setulo sa likooa, se ileng sa nthusa hore ke tsamaee ka tsela e hlomphehang.
Ho bala liphihlelo tsa Lipaki tse ling tse holofetseng ho ile ha ntšusumelletsa hore ke sebeletse Jehova ka ho eketsehileng. Ka 1988 ke ile ka ba pula-maliboho ea kamehla. Ke ile ka rapela Jehova hore a nthuse ho finyella pakane ea ka ea hore ke thuse e mong oa litho tsa lelapa leso le motho e mong tšimong ea rōna hore e be mohlanka oa Jehova. Lithapelo tsa ka li ile tsa arajoa ha ke khona ho thusa bara ba ausi oa ka ba babeli le mosali e mong eo ke ileng ka kopana le eena seterateng hore ba ithute ’nete.
Hona joale ha ke sa na matla a ho khanna setulo sa ka sa likooa, kahoo ke se ke hloka hore ba bang ba nthuse. Ke lula ke opeloa. Empa ke hlokometse hore ho ruta ba bang ka Jehova ke moriana. Thabo eo ke e fumanang e kokobetsa bohloko ebile e ea ntšelisa hobane Jehova o oa nthusa ’me hona joale bophelo ba ka bo na le morero.


text:
Bibele e Re’ng ka Tšimoloho ea Halloween?
Karabo ea Bibele
Bibele ha e bue ka Halloween. Empa tšimoloho ea Halloween le meetlo e etsoang ka eona, e bontša hore mokete ona o thehiloe lithutong tsa bohata ka bafu le meea e sa bonahaleng, kapa bademona.—Sheba sehloohoana se reng “Tšimoloho ea Halloween le meetlo ea eona.”
Bibele e ea lemosa: “Ho se ke ha e-ba le motho har’a lōna ea . . . buang le lithotsela kapa meea kapa bafu.” (Deuteronoma 18:10, 11, The Jerusalem Bible) Le hoja batho ba bang ba nka Halloween e le tsela ea ho ithabisa feela, Bibele e bontša hore lintho tse amanang le eona hase tsa papali. Ho 1 Bakorinthe 10:20, 21, Bibele e re: “Ha ke lakatse ha le ka ikopanya le bademona. Ha le ka ke la noela senoelong sa Morena le senoelong sa bademona.”—Bibele—Phetolelo e Ncha.
Tšimoloho ea Halloween le meetlo ea eona
Mokete oa Samhain: The World Book Encyclopedia e re Halloween e simolohile “moketeng ona oa bohetene o neng o ketekoa ke Macelt lilemong tse fetang 2 000 tse fetileng. Macelt a ne a lumela hore nakong ena, bafu ba ka tsamaea har’a ba phelang. Nakong ea mokete oa Samhain, ba phelang ba ne ba ka etelana le bafu.” Leha ho le joalo, Bibele e ruta ka ho hlaka hore bafu “ha ba tsebe letho.” (Moeklesia 9:5) Kahoo, ba ke ke ba buisana le ba phelang.
Liaparo tsa Halloween, lipompong le ho kōpa limpho ka ho tšosa batho: Ho latela buka e bitsoang Halloween
—An American Holiday, An American History, Macelt a mang a ne a apara liaparo tse tšosang e le hore meea e sollang e nahane hore le ’ona ke meea ebe ha e a tšoenye. A mang a ne a e fa lipompong e le ho bōpa khotso le eona. Mehleng ea boholo-holo, baruti ba K’hatholike ba Europe ba ile ba amohela meetlo ea bahetene, ’me ba lumella balateli ba bona ho ea ka ntlo le ntlo ba ikhakantse ha ba ntse ba kōpa limpho. Ka lehlakoreng le leng, Bibele e re borapeli ba Molimo ha boa lokela ho kopanngoa le meetlo ea bolumeli ba bohata. —2 Bakorinthe 6:17.
Lithotsela, linoa-mali, baloi le lipōkō: Ke khale lintho tsena li amahanngoa le meea e litšila. (Halloween Trivia) Bibele e bolela ka ho hlaka hore re lokela ho hanyetsa meea e khopo, eseng re e etsetse mekete.
—Baefese 6:12.
Mekopu ea Halloween: Brithani ea boholo-boholo, “batho ba ne ba ea ka ntlo le ntlo ba kōpa lijo ebe ka mor’a moo ba rapella bafu,” ’me ba tsamaea ba tšoere “likotoloana tsa rapa tse phuntsoeng masoba, ka hare ba kentse likerese tse emelang meea e pelekatoring.” (Halloween
—From Pagan Ritual to Party Night) Ba bang ba re likerese tseo li ne li sebelisetsoa ho leleka meea e litšila. Lilemong tsa bo-1800, batho ba Amerika Leboea ba ile ba qala ho sebelisa mokopu ho e-na le rapa, hobane o ne o fumaneha ka bongata ebile o fateha habonolo. Thuto ea ho se shoe ha moea, pelekatori le ho rapella bafu eo ho thoeng moetlo ona o thehiloe ho eona, ha e ea thehoa Bibeleng. —Ezekiele 18:4.


text:
Se Tlisang Thabo ka Lapeng
Tsela ea ho Buisana le Bacha
“Ho buisana le mora oa ka ho ne ho ntse ho le bonolo, empa kaha joale o se a le lilemo li 16, ho thata hore ’na kapa monna oa ka re tsebe maikutlo a hae. O ikoalla ka kamoreng ea hae ’me ke ka seoelo a buang le rōna!”
—MIRIAM, MEXICO.
“Ho na le nako eo ka eona bana ba ka ba neng ba thahasella ho mamela eng kapa eng eo ke neng ke ba bolella eona. Ba ne ba thea tsebe! Kajeno ba se ba hōlile, ba nahana hore ha ke ba utloisise.”
—SCOTT, AUSTRALIA.
HAEBA u hōlisa ngoana ea lilemong tsa bohlankana kapa boroetsana, mohlomong u ka utloisisa boemo ba batsoali bana. Nakong e fetileng mohlomong u ne u buisana ka bolokolohi le ngoan’a hao. Hona joale ha ho sa le joalo. ’Mè e mong oa Italy ea bitsoang Angela o re: “Ha mora oa ka e sa ntse e le ngoana o ne a atisa ho nkemella ka lipotso. Hona joale ke ’na ea lokelang ho qala moqoqo. Ha ke sa o qale, ho ka feta matsatsi re sa ba le moqoqo o utloahalang.”
Joaloka Angela, mohlomong u hlokometse hore ngoana ea neng a li shoashoatha e se e le mohlankana kapa moroetsana ea hlonameng. Ka linako tsohle ha u leka ho bua le eena a ka ’na a u jajabetsa ka bohale feela. U re ho mora oa hao, “U hlotse joang?” O re feela, “Hantle.” U re ho morali oa hao, “U ile ua etsa’ng sekolong kajeno?” O sisinya mahetla o re: “Letho.” Ha u leka ho etsa hore a qoqe ’me u re ho eena “matsatsing ana ha u sa rata ho qoqa” o ithōlela joalokaha eka le ho utloa ha a utloe.
Bacha ba bang bona ha ba na bothata ba ho bua. Empa ba bua lintho tseo batsoali ba bona ba sa li lebellang. ’Mè e mong oa Nigeria ea bitsoang Edna o re: “Ha ke roma morali oa ka o ne a atisa ho re, ‘Ha ke batle.’” Ramón oa Mexico o hlokometse sona seo ka mora oa hae ea lilemo li 16. O re: “Re pheha khang hoo e ka bang letsatsi le leng le le leng. Neng kapa neng ha ke mo roma, o qala ho ipehela mabaka a mo sitisang ho etsa seo ke reng a se etse.”
Ho leka ho buisana le mocha ea se nang tšebelisano-’moho ho ka tena motsoali. Bibele e re “moo ho eletsana ho leng sieo, merero ea qhalana.” (Liproverbia 15:22, Bibele ea Sesotho) Anna oa Russia eo e leng motsoali ea se nang molekane o re: “Ho se tsebe maikutlo a mora oa ka ho nkhalefisa hoo e kang nka tlakoloha.” Ke hobane’ng ha nakong eo ho hlokahalang hore bacha le batsoali ba bona ba buisane, e le eona nako eo ba sa khoneng ho buisana?
Hlokomela Litšitiso
Ho buisana hase feela ho bua. Jesu o ile a re “molomo . . . o bua se tletseng ka pelong.” (Luka 6:45) Ha re buisana hamolemo, re ithuta ho ba bang ebile re ntša se ka lipelong tsa rōna. Ho thata hore bacha ba ntše se ka lipelong tsa bona, kaha esita le ngoana ea botsoalle ha a kena bohlankaneng kapa boroetsaneng a ka ba lihlong. Litsebi li re bacha ba na le maikutlo a hore batho bohle ba lula ba ba katile. Ho e-na le hore ba phutholohe, bacha ba lihlong ba itšehla thajana.
Ntho e ’ngoe e ka sitisang bacha ho buisana le batsoali ba bona ke hore ba batla ho lokoloha. ’Nete ea sala
Ke ’nete hore bacha ba ka ’na ba phutholoha haholoanyane ha ba e-na le lithaka tsa bona
Se ka U Thusang
—Ho Tlosa Litšitiso
Nka hore u nka leeto le lelelele ka koloi u tsamaea tseleng e khōlō e otlolohileng. U se u tsamaile sebaka se selelele ’me u ’nile ua sotha setering hanyenyane feela. Ka tšohanyetso u fihla mothinyeng o mobe. E le hore koloi ea hao e lule ka tseleng, u tlameha ho sotha setering haholo. Hoa tšoana le ha ngoana oa hao e e-ba mohlankana kapa moroetsana. Mohlomong u nkile lilemo tse ngata ho sa hlokahale hore u etse liphetoho tse kaalo tseleng eo u mo hōlisang ka eona. Leha ho le joalo, hona joale bophelo ba ngoana oa hao bo fetohile haholo kapa bo mothinyeng o mobe, ’me u tlameha ho fetola mokhoa oo u mo hōlisang ka oona kapa ho ‘sotha setering haholo e le hore a lule tseleng.’ Ipotse lipotso tse latelang.
‘Ha mora kapa morali oa ka a batla ho buisana le ’na, na ke itokiselitse ho buisana le eena?’ Bibele e re: “Lentsoe le builoeng ka nako e nepahetseng le joaloka liapole tsa khauta ka lijaneng tse betliloeng tsa silevera.” (Liproverbia 25:11) Joalokaha lengolo lena le bontša ka ho hlaka, ho molemo ho emela nako e loketseng. Ka mohlala: Ha ho letho leo molemi a ka le etsang ho potlakisa nako ea kotulo kapa ho e chechisetsa morao. O mpa feela a etsa seo a lokelang ho se etsa ha e se e fihlile. Ho ka ’na ha e-ba le nako eo ngoana oa hao oa mohlankana kapa oa moroetsana a batlang ho bua ka eona. Sebelisa monyetla oo. ’Mè e mong oa Australia ea se nang molekane ea bitsoang Frances o re: “Morali oa ka o ne a atisa ho tla kamoreng ea ka bosiu, ka linako tse ling a qeta hora. Ke hlōloa ke boroko, kahoo ho ne ho se bonolo, empa linakong tseo tsa bosiu re ne re ee re qoqe ka lintho tse ngata.”
LEKA HO ETSA TJENA: Haeba ho bonahala hore ngoana oa hao oa moroetsana kapa oa mohlankana o leqe ho bua, etsang ntho e itseng hammoho
‘Na ke utloisisa seo a lekang ho mpolella sona?’ Jobo 12:11 e re: “Na tsebe ha e leke mantsoe joalokaha mahalapa a latsoa lijo?” Nakong ena ho feta leha e le neng pele, ho hlokahala hore u “leke mantsoe” a mora kapa morali oa hao. Hangata bahlankana kapa baroetsana ba feteletsa litaba. Ka mohlala, mora kapa morali oa hao a ka ’na a re, “Nako ena kaofela u nketsa ngoana!” kapa “Ha ho mohla u mamelang seo ke se buang!” Ho e-na le ho pheha khang ka hore na ebe lintho tseo li etsahala “nako ena kaofela” kapa “ha ho mohla” li etsahalang, hlokomela hore mohlomong ngoana oa hao ha a bolele seo a se buang. Ka mohlala, ha a re “Nako ena kaofela u nketsa ngoana” e ka ’na eaba ha e le hantle o re, “Ke bona eka ha u ntšepe,” ’me ha a re, “Ha ho mohla u mamelang seo ke se buang” e ka ’na eaba o re “Ke batla ho u bolella hore na ke ikutloa joang.” Leka ho utloisisa seo a u bolellang sona.
LEKA HO ETSA TJENA: Ha ngoana oa hao oa mohlankana kapa oa moroetsana a bua ka bohale, u ka ’na ua re: “Kea bona hore u utloile bohloko, ’me nka thabela ho utloa maikutlo a hao. Ak’u mpolelle hore na ke hobane’ng ha u bona eka ke u etsa ngoana.” Ebe u mamela u sa mo kene hanong.
‘Na ke sa hlokomele ke koala ngoana oa ka oa mohlankana kapa oa moroetsana molomo ka ho mo qobella ho bua?’ Bibele e re: “Litholoana tsa ho loka peō ea tsona e jaloa tlas’a maemo a khotso bakeng sa ba etsang khotso.” (Jakobo 3:18) Ka lipuo le liketso, etsa hore ho rene “khotso” e le hore ngoana oa hao oa mohlankana kapa oa moroetsana a lokolohe ho bua. Hopola hore ke uena ea lokelang ho thusa ngoana oa hao. Kahoo ha le buisana ka taba e itseng, u leke ka matla hore u se ke ua mo fa maikutlo a hore u mochochisi eo morero oa hae e leng ho mo shanofatsa. Ntate e mong oa Korea ea bitsoang Ahn o re: “Motsoali ea bohlale ha a re, ‘U tla hōla neng?’ kapa, ‘Ho neng ke u bolella?’ Ka mor’a ho etsa liphoso tsa mofuta ona, ke ile ka hlokomela hore bashemane ba ka ha ba halefisoe ke tsela eo ke ba buisang ka eona feela, empa ba halefisoa le ke seo ke se buang.”
LEKA HO ETSA TJENA: Haeba ngoana oa hao oa mohlankana kapa oa moroetsana a thōla ha u mo botsa lipotso, fetola maoa. Ka mohlala, ho e-na le ho botsa morali oa hao hore na o hlotse joang, mo bolelle hore na uena u hlotse joang ’me u bone hore na eena o tla re’ng. Kapa e le hore u tsebe maikutlo a ngoana oa hao tabeng e itseng, mo botse lipotso tse sa mo tobang. Mo botse hore na motsoalle oa hae o ikutloa joang ka taba eo. Ebe u mo botsa hore na a ka fa motsoalle oa hae keletso efe.
U ka khona ho buisana le ngoana oa hao oa moroetsana kapa oa mohlankana. Fetola tsela eo u hōlisang bana ba hao ka eona ho latela se hlokahalang. Buisana le batsoali ba bang ba atlehileng ho etsa joalo. (Liproverbia 11:14) Ha u buisana le mora oa hao kapa morali ‘potlakela ho utloa, u liehe ho bua, u liehe ho halefa.’ (Jakobo 1:19) Ka holimo ho tsohle, tsoela pele ho sebetsa ka thata ho hōlisa ngoana oa hao oa moroetsana kapa oa mohlankana “ka taeo le kelello e laoloang ke Jehova.”—Baefese 6:4..
IPOTSE . . .
Ke hlokometse liphetoho life ngoaneng oa ka esale e e-ba mohlankana kapa moroetsana?
Nka ntlafatsa mokhoa oo ke buisanang le eena ka oona joang?


text:
Tse Hlokolosi mabapi le Tsamaiso e ntjha ya Demokerasi
Bill ya Ditokelo ya Mokudi
Ka la 25 Phupu 2004, koranta ya The New York Times e ngotse tjena: “Mosenatoro John Edwards, eo e leng motlatsi wa bonkgetheng ba boporesidente ba Demokerasi, ebile e le mmuelli wa nako e telele, o ile are boiphihlello ba hae boo a bileng motlotlo ka bona ka ho fetisisa toropong ya Washington ho fihlela jwale, e ne e le wa ho thusa ho fetiswa ha Senate ha bili a hlalosang ditokelo tsa bakudi, ho kenyelletswa le tokelo ya ho qosa kgotla.” Ka bomadimabe, bili ena ha e ya ka ya eba molao.
Mosebetsi wa pele wa tsamaiso e ntjha ya Demokerasi ke ho etsa Bili ya ditokelo tsa Bakudi e sireletsang bophelo bo botle ba batho ba Amerika kgahlanong le kgwebo e sa lokang ya boramatsete ba meriana ya dikhemisi, e kgannwang ke ho ntshetswa pele ha mafu kapa mahloko.
>> Tobetsa mona
Dinaha tse kopaneng di ipolaile!
Bala dikarabo tse lebisitsweng lengolong lena le reretsweng ho balwa ke bohle.
Motsamaisi wa US eleng Paul Bremer o balehile naheng ya Irag jwalo ka leshodu bisiu ka la 28 Phupjane. Ka nako yona eno George Bush le batsamaisi mmusong wa hae ba ntse ba leka ho kgodisa lefatshe lohle hore kgapo ya bona ya Irag ke nyehelo e kgolo polokehong ya lefatshe. Empa le ha ho le jwalo bohle ba a tseba hore hono ha se nnete.
Batho ba dibilione tse tsheletseng lefatsheng ka bophara di tshositswe ke taba ya hore United Nations jwalo ka mokgatlo o tshepetsweng ho boloka kgotso le polokeho, ha e sa hlola e le teng. Ke lekgetlo la bobedi historing ya batho hore mokgatlo wa matjhaba oo ka ho totobala o thehetsweng ho baballa kgotso le polokeho le plokeho pakeng tsa dihaha tse fapaneng tsa lefatshe o haraswangwe. Ka morao ho ho swahlamana ha Legue of Nations, dilemong tse 70 tse fetileng, United Nations e ikentse tebetebeng ya dipolotiki ka boyona kgweding ya Phupjane 2004.
>> Tobetsa mona
Ha ho Tokoloho, Ha ho Demokerasi
kantle ho Tsebo ya tsa Bophelo!
Moralo wa nnete bakeng sa ho Aha Setjhaba se Phetseng Hantle
Kutlwisiso ya tsa Maphelo Ya Lefatshe (World Health Alphabetization): Ka boipiletso ba hae ba Mokgatlo wa Lefatshe wa Kutlwisiso ya tsa
Bophelo bo Botle (WHA), Ngaka Rath o tswela pele ka letsholo la hae le
lebisang ntshetsopeleng ya bophelo bo botle lefatsheng ka bophara. O
ile a kgetha ho phatlalatsa pitso ena ya hae ya lenaneo Aforika Borwa
hobane mmuso wa Aforika Borwa o tsejwa ka boetapele lefatsheng lohle
ntweng ya batho ya ho itokolla jokong ya “kgwebo e nang le mahloko” ya meriana ya dikhemisi le ho aha bophelo bo botle jwaloka tokelo ya batho.
>> Tobetsa mona


text:
MOLULA-QHOOA JUNE 2014
Molimo o Ikutloa Joang ka ho Tsuba?
Ho tseba kamoo A ikutloang kateng ho ka u thusa hore u khaotse ho tsuba.
Seoa se Aparetseng Lefatše Lohle
Ke hobane’ng ha se ntse se tsoela pele ho sa tsotellehe boiteko bo entsoeng ho se loantša?
Molimo o Ikutloa Joang ka ho Tsuba Koae?
Ha ho moo Bibele e buang ka koae, joale re ka tseba joang?
Na U Kile Ua ja Bohobe ba Bophelo?
Ke hobane’ng ha Jesu a ile a ipitsa bohobe ba bophelo le bohobe bo tsoang leholimong?
Na Baholo-holo ba ka ba Shoeleng ba ka Boela ba Phela?
Bibele e bolela hore Molimo o tla tsosa batho ba shoeleng, esita le batho ba sa lokang. Ke hobane’ng ha a etsa seo?
Banna ba Bararo ba Ileng ba Batla ’Nete Lilemong Tsa Bo-1500—Ba Ile ba Fumana Eng?
Capito, Cellarius, le Campanus ba ile ba etsa ntho e itseng e ileng ea ba qabanya le Kereke ea K’hatholike le Bafetoheli.
Lipotso Tsa Bibele Lia Arajoa
Na re tla ke re phele kamoo Molimo a neng a rerile kateng?
Lintho Tse Ling Tse Fumanehang Inthaneteng
Na Molimo ke Eena ea re Bakelang Mahlomola?
Mahlomola a ka hlahela motho leha e le ofe—esita le bao Molimo a ba ratang. Hobane’ng?


text:
Nka Etsa’ng Hore ke Fumane Limaraka Tse Holimo?
Seo u ka se etsang
E-ba le Boikutlo bo Nepahetseng! U se ke ua nahana hore u ke ke ua khona ho ntlafatsa lithutong tsa hao kaha seo se ka etsa hore u feile. Haeba u ikhalala, ithute ho itšepa. Ka mohlala, ha batho ba ne ba nyatsa moapostola Pauluse ka tsela eo a buang ka eona (mohlomong ba bile ba se na mabaka a utloahala), o ile a re: “
Esita le haeba ke se kheleke puong, ka sebele ha ke joalo tsebong.” (2 Bakor. 10:10; 11:6) Pauluse o ne a tseba mefokolo ea hae. Empa o ne a boetse a tseba lintho tseo a etsang hantle ho tsona. Ho thoe’ng ka uena? Ke lintho life tseo u etsang hantle ho tsona? Haeba ha ho tseo u li hopolang, ke hobane’ng ha u sa botse motho e moholo ea u tsotellang? Motsoalle ea joalo a ka u thusa hore u lemohe lintho tseo u etsang hantle ho tsona e le hore u ikitlaetse haholoanyane ho tsona.
Hlaolela mekhoa e metle ea ho ithuta. E le hore u atlehe sekolong, u lokela ho sebetsa ka thata. Ke ’nete hore khopolo ea ho ithuta ka boeona e ka ’na ea se ke ea u thabisa. Empa ho ithuta ho ruisa molemo. Ha e le hantle, u ka ’na ua ho thabela haeba u ikitlaetsa ho se hokae. Empa u tla lokela ho hlophisa nako ea hao hantle, e le hore u be le mekhoa e metle ea ho ithuta. Hopola hore ha u ntse u le sekolong, ho ithuta ho lokela ho tla pele. Ke ’nete hore Bibele e re ho na le “
nako ea ho tšeha” le “
nako ea ho tlōla-tlōla.” (Moeklesia 3:1, 4; 11:9) Kahoo, mohlomong joaloka bacha ba bang ba bangata, u batla ho ba le nako ea ho ikhatholla. Empa Moeklesia 11:4 ea lemosa: “
Ea shebellang moea a ke ke a jala peō; ’me ea talimang maru a ke ke a kotula.” Re ithuta’ng lengolong lee? U se ke ua lieha ho etsa lintho. U ke ke ua etsa mosebetsi oa bohlokoa. Qala ka ho ithuta, u ntan’o bapala. U se ke ua tšoenyeha—u ka fumana nako ea ho li etsa ka bobeli!


text: 42 Qetellong Jakobo a bona hore ho na le lijo-thollo Egepeta.+ Joale Jakobo a re ho bara ba hae: “Ke hobane’ng ha le ntse le talimana?”2 Eaba oa eketsa: “Bonang! ke utloile hore ho na le lijo-thollo Egepeta.+ Theohelang teng ’me le re rekele moo, e le hore re tsoele pele re phela ’me re se ke ra shoa.”3 Tumellanong le hoo barab’abo Josefa ba leshome+ ba theohela Egepeta ho ea reka lijo-thollo.4 Empa Jakobo ha aa ka a romela Benjamine,+ mor’abo Josefa, hammoho le barab’abo ba bang, hobane a itse: “Mohlomong a ka hlaheloa ke kotsi e bolaeang.”+5 Kahoo bara ba Iseraele ba tla le ba bang ba neng ba tlil’o reka, hobane tlala e le teng naheng ea Kanana.+6 Josefa e ne e le eena monna ea busang naha.+ Ke eena ea neng a rekisetsa batho bohle ba lefatše.+ Ka lebaka leo barab’abo Josefa ba tla ’me ba mo inamela lifahleho li shebile fatše.+7 Ha Josefa a bona barab’abo, hang-hang a ba tseba, empa a ikhakanyetsa bona.+ Kahoo a bua le bona ka thata a re ho bona: “Le tsoa hokae?” eaba ba re: “Re tsoa naheng ea Kanana ho tla reka lijo.”+8 Kahoo Josefa a tseba barab’abo, empa ba ne ba sa mo tsebe.9 Kapele-pele Josefa a hopola litoro tseo a ileng a li lora ka bona,+ ’me a tsoela pele ho re ho bona: “Le lihloela! Le tlil’o bona boemo bo pepesehileng ba naha!”+10 Joale ba re ho eena: “Che, moren ’a ka,+ empa bahlanka ba hao+ ba tlil’o reka lijo.11 Kaofela re bara ba motho a le mong. Re banna ba lokileng. Bahlanka ba hao ha se lihloela.”+12 Empa a re ho bona: “Ha ho joalo! Hobane le tlil’o bona boemo bo pepesehileng ba naha!”+13 Eaba ba re: “Bahlanka ba hao ke bara ba motho ba leshome le metso e ’meli.+ Re bara ba motho a le mong+ naheng ea Kanana; bona! e monyenyane o na le Ntate kajeno,+ athe e mong ha a sa le eo.”+14 Leha ho le joalo, Josefa a re ho bona: “Ke seo ke le boleletseng sona, ka re, ‘Le lihloela!’15 Le tla lekoa ka sena. Ka Faro ea phelang, le ke ke la tloha mona haese ha mor’abo lōna e monyenyane a ka tla mona.+16 Romelang e mong oa lōna hore a tle le mor’abo lōna ha le ntse le tlamiloe, hore mantsoe a lōna a lekoe hore ke ’nete tabeng ea lōna.+ Haeba ho se joalo, ka Faro ea phelang, le lihloela.”17 Eaba o ba kenya hammoho litlamong ka matsatsi a mararo.18 Ka mor’a moo Josefa a re ho bona letsatsing la boraro: “Etsang sena ’me le tsoele pele le phela. Ke tšaba+ Molimo oa ’nete.19 Haeba le lokile, ho ke ho sale a le mong oa barab’abo lōna a tlamiloe ka tlung ea lōna ea botlamuoa,+ empa lōna ba bang le tsamaee, le nke lijo-thollo bakeng sa tlala e matlong a lōna.+20 Joale le ntlisetse mor’abo lōna e monyenyane, hore mantsoe a lōna a fumanoe a tšepahala; ’me le ke ke la shoa.”+ Eaba ba etsa joalo.21 Ba qala ho buisana ba re: “Ntle ho pelaelo re molato mabapi le mor’abo rōna,+ hobane re bone mahlomola a moea oa hae ha a kōpa hore re mo qenehele, empa ha rea ka ra mamela. Ke ka lebaka leo mahlomola a re oetseng holimo.”+22 Joale Rubene a ba araba, a re: “Na ha kea ka ka re ho lōna, ‘Le se ke la siteloa ngoana,’ empa ha lea ka la mamela?+ Joale mali a hae, bonang! ka sebele aa batloa.”+23 Ha e le bona, ba ne ba sa tsebe hore Josefa o mametse, hobane ho ne ho e-na le mofetoleli pakeng tsa bona.24 Ka lebaka leo a ba furalla eaba o qala ho lla.+ Eaba o khutlela ho bona o bua le bona ’me o nka Simeone+ ho bona o mo tlama ka pel’a mahlo a bona.+25 Ka mor’a moo Josefa a fana ka taelo, ’me ba qala ho tlatsa lijo-thollo ho lintho tseo ba tšelang ho tsona. Hape, ba ne ba lokela ho khutlisetsa chelete ea banna bao ka mokotleng+ oa e mong le e mong le ho ba fa mofaho bakeng sa tsela.+ Tumellanong le hoo ba etsetsoa joalo.26 Kahoo ba belesa lijo-thollo tsa bona lieseleng ’me ba tloha moo.27 Ha e mong a bula mokotla oa hae hore a fe esele ea hae furu sebakeng sa bolulo,+ a bona chelete ea hae, ’me bonang! e ne e le molomong oa mokotla oa hae.+28 Eaba o re ho barab’abo: “Chelete ea ka e khutlisitsoe ’me bonang! e ka mokotleng oa ka!” Joale lipelo tsa bona tsa tepella, kahoo ba shebana ba thothomela,+ ba re: “Ke eng ena eo Molimo a re entseng eona?”+29 Qetellong ba fihla ho ntat’a bona Jakobo naheng ea Kanana ’me ba mo bolella lintho tsohle tse ba hlahetseng, ba re:30 “Monna eo e leng morena oa naha o buile ka thata le rōna,+ kaha o ne a nka hore re banna ba hloelang naha.+31 Empa re itse ho eena, ‘Re banna ba lokileng.+ Ha re lihloela.32 Re bara ba motho ba leshome le metso e ’meli,+ bara ba Ntate.+ E mong ha a sa le eo,+ ’me e monyenyane o na le Ntate kajeno naheng ea Kanana.’+33 Empa monna eo e leng morena oa naha o itse ho rōna,+ ‘Ke tla tseba ka sena hore le lokile:+ E-reng e mong oa barab’abo lōna a sale le ’na.+ Joale le nke ho hong bakeng sa tlala e matlong a lōna ’me le tsamaee.+34 Le ntlisetse mor’abo lōna e monyenyane, ke tle ke tsebe hore ha le lihloela empa le lokile. Ke tla le khutlisetsa mor’abo lōna, ’me le ka hoeba naheng ena.’”+35 Eitse ha ba tšolla mekotla ea bona seshoba sa chelete sa e mong le e mong se ne se le mokotleng oa hae. Bona hammoho le ntat’a bona ba bona lishoba tsa bona tsa chelete, ’me ba tšoha.36 Joale ntat’a bona Jakobo a hooa a re ho bona: “Ke ’na eo le mo amohileng bana!+ Josefa ha a sa le eo le Simeone ha a sa le eo,+ ’me le tlil’o nka Benjamine! Ke ’na ea hlahetsoeng ke lintho tsena tsohle!”37 Empa Rubene a re ho ntat’ae: “U bolaee bara ba ka ba babeli haeba ke sa mo khutlisetse ho uena.+ Mo behe tlhokomelong ea ka, ’me ke tla mo khutlisetsa ho uena.”+38 Leha ho le joalo, a re: “Mora oa ka a ke ke a theoha le lōna, hobane mor’abo o shoele ’me o setse a le mong.+ Haeba a ka hlaheloa ke kotsi e bolaeang tseleng eo le tsamaeang ka eona, joale ka sebele le tla theolela moriri oa ka o moputsoa Sheole ka mesarelo.”+


text:
KHAOLO EA BONE
Jesu Kreste ke Mang?
Jesu o phetha karolo efe e khethehileng?
O ne a tsoa hokae?
E ne e le motho oa mofuta ofe?
HO NA le batho ba bangata ba tummeng lefatšeng. Ba bang ba tumme tikolohong, motseng kapa naheng ea habo bona. Ba bang ba tsebahala lefatšeng ka bophara. Empa ho tseba lebitso feela la motho ea tummeng ha ho bolele hore ha e le hantle ua mo tseba. Ha ho bolele hore u tseba lintlha tse qaqileng ka semelo sa hae le hore na ha e le hantle ke motho ea joang.
2 Batho lefatšeng ho pota ba kile ba utloela ho itseng ka Jesu Kreste, le hoja a phetse lefatšeng lilemo tse ka bang 2 000 tse fetileng. Empa batho ba bangata ba ferekanngoa ke hore na ha e le hantle Jesu e ne e le mang. Ba bang ba re e ne e le motho feela ea lokileng. Ba bang ba re e ne e mpa e le moprofeta feela. Ha ba bang bona ba lumela hore Jesu ke Molimo le hore o lokela ho rapeloa. Na o lokela ho rapeloa?
3 Ke habohlokoa hore u tsebe seo e leng ’nete ka Jesu. Hobane’ng? Hobane Bibele e re: “Sena se bolela bophelo bo sa feleng, ho tsoela pele ba rua tsebo ka uena, Molimo a le mong feela oa ’nete, le ka eo u mo romileng, Jesu Kreste.” (Johanne 17:3) E, ho tseba ’nete ka Jehova Molimo le ka Jesu Kreste ho ka lebisa bophelong bo sa feleng lefatšeng la paradeise. (Johanne 14:6) Ho feta moo, Jesu o re behetse mohlala o motle ka ho fetisisa oa kamoo re lokelang ho phela kateng le kamoo re lokelang ho tšoara ba bang kateng. (Johanne 13:34, 35) Khaolong e qalang ea buka ena, re tšohlile seo e leng ’nete ka Molimo. Joale a re hlahlobeng seo ha e le hantle Bibele e se rutang ka Jesu Kreste.
MESIA EA TŠEPISITSOENG
4 Nako e telele pele Jesu a tsoaloa, Bibele e ne e boletse esale pele ka ho tla ha eo Molimo a neng a tla mo roma e le Mesia, kapa Kreste. Tlotla “Mesia” (e tsoang lentsoeng la Seheberu) le “Kreste” (e tsoang lentsoeng la Segerike) ka bobeli li bolela “Motlotsuoa.” Enoa Ea tšepisitsoeng e ne e tla ba motlotsuoa, ke hore eo Molimo a mo behileng boemong bo khethehileng. Likhaolong tse latelang tsa buka ena, re tla ithuta ho eketsehileng ka karolo ea bohlokoa eo Mesia a e phethang ho phethahatsoeng ha litšepiso tsa Molimo. Re tla boela re ithute ka melemo eo Jesu a ka re tlisetsang eona esita le hona joale. Ha ho pelaelo hore pele ho tsoalo ea Jesu, batho ba bangata ba ne ba ipotsa, ‘Ke mang eo e tla ba Mesia?’
5 Lekholong la pele la lilemo C.E., barutuoa ba Jesu oa Nazaretha ba ne ba kholisehile ka ho feletseng hore e ne e le eena Mesia ea boletsoeng esale pele. (Johanne 1:41) Morutuoa e mong oa hae, ea bitsoang Simone Petrose, o ile a re ho Jesu phatlalatsa: “U Kreste.” (Matheu 16:16) Empa barutuoa bao ba ile ba tseba joang hore ha e le hantle Jesu ke eena Mesia ea tšepisitsoeng—hona rōna re ka tseba joang?
6 Baprofeta ba Molimo ba phetseng pele ho Jesu ba ne ba boletse lintlha tse ngata esale pele ka Mesia. Lintlha tsena li ne li tla thusa ba bang ho mo khetholla. Re ka ’na ra bapisa sena ka tsela ena: A re nke hore u kōpuoe hore u ee seteisheneng se phetheselang sa libese kapa sa terene kapa boema-fofane ho ea lata motho eo u e-s’o ka u mo bona. Na ho ne ho ke ke ha thusa haeba motho e mong a ne a ka u bolella ho itseng ka motho eo? Ka ho tšoanang, a sebelisa baprofeta ba hlahang ka Bibeleng Jehova o ile a fana ka boitsebiso bo qaqileng mabapi le seo Mesia a neng a tla se etsa le seo a neng a tla feta ho sona. Ho phethahala ha boprofeta bona bo bongata ho ne ho tla thusa batho ba tšepahalang hore ba mo khetholle ka ho hlaka.
7 Nahana ka mehlala e ’meli feela. Oa pele, moprofeta Mikea o ile a bolela lilemo tse fetang 700 esale pele hore eo Ea tšepisitsoeng o ne a tla tsoalloa Bethlehema, e leng motsana o naheng ea Juda. (Mikea 5:2) Ha e le hantle Jesu o hlahetse hokae? Hona motsaneng oo! (Matheu 2:1, 3-9) Oa bobeli, lilemo tse makholo-kholo esale pele boprofeta bo tlalehiloeng ho Daniele 9:25 bo ile ba bolela selemo seo Mesia a neng a tla hlahella ka sona—e leng 29 C.E.* Ho phethahala ha boprofeta bona le bo bong ho paka hore Jesu e ne e le eena Mesia ea tšepisitsoeng.
8 Bopaki bo bong ba hore Jesu e ne e le Mesia bo ile ba hlaka ho elella qetellong ea 29 C.E. Ke sona selemo seo Jesu a ileng a ea ho Johanne Mokolobetsi ka sona ho ea kolobetsoa Nōkeng ea Jordane. Jehova o ne a tšepisitse Johanne hore o tla mo fa pontšo eo a neng a tla khetholla Mesia ka eona. Johanne o ile a bona pontšo eo ha Jesu a kolobetsoa. Bibele e re ho ile ha etsahala sena: “Ka mor’a hore Jesu a kolobetsoe kapele-pele a nyoloha a tsoa ka metsing; ’me, bonang! maholimo a buleha, ’me a bona moea oa Molimo o theoha joaloka leeba o tla holim’a hae. Bonang! Hape, ha e-ba le lentsoe le tsoang maholimong le reng: ‘Enoa ke Mora oa ka, ea ratoang, eo ke mo amohetseng.’” (Matheu 3:16, 17) Ka mor’a hore Johanne a bone se etsahetseng a be a se utloe, ha aa ka a ba le pelaelo ea hore Jesu o rometsoe ke Molimo. (Johanne 1:32-34) Ha moea oa Molimo, kapa matla a hae a sebetsang, o tšolleloa ho Jesu letsatsing leo, e ile ea e-ba Mesia, kapa Kreste, ea khethetsoeng ho ba Moeta-pele le Morena.—Esaia 55:4.
9 Ho phethahala ha boprofeta ba Bibele le bopaki boo Jehova Molimo ka boeena a faneng ka bona ho bontša ka ho hlaka hore Jesu e ne e le Mesia ea tšepisitsoeng. Empa Bibele e araba lipotso tse ling tse peli tsa bohlokoa mabapi le Jesu Kreste: O ne a tsoa hokae, hona e ne e le motho oa mofuta ofe?
JESU O NE A TSOA HOKAE?
10 Bibele e ruta hore Jesu o phetse leholimong pele a tla lefatšeng. Mikea o ile a profeta hore Mesia o ne a tla tsoalloa Bethlehema a ba a bolela hore lesika la Hae le ‘tsoa linakong tsa pele.’ (Mikea 5:2) Jesu le eena o ile a bolela ka makhetlo-khetlo hore o phetse leholimong pele a tsoaloa e le motho oa nama. (Johanne 3:13; 6:38, 62; 17:4, 5) Jesu o ne a e-na le kamano e khethehileng le Jehova, e le sebōpuoa sa moea leholimong.
11 Jesu ke Mora oa Jehova eo a mo nkang e le oa bohlokoa ka ho fetisisa—le hona e le ka lebaka le utloahalang. O bitsoa “letsibolo la pōpo eohle,” kaha Molimo o qalile ka eena ha a bōpa.# (Bakolose 1:15) Ho na le ho hong hape ho etsang hore Mora enoa e be ea ikhethang. Ke ‘Mora ea tsoetsoeng a ’notši.’ (Johanne 3:16) Sena se bolela hore Jesu ke eena feela ea bōpiloeng ke Molimo ka ho toba. Ebile Jesu ke eena feela eo Molimo a mo sebelisitseng ha A bōpa lintho tse ling tsohle. (Bakolose 1:16) Jesu o boetse o bitsoa “Lentsoe.” (Johanne 1:14) Sena se re bolella hore o ne a buella Molimo, ntle ho pelaelo a fetisetsa melaetsa le litaelo ho bara ba bang babo, ba moea le ba nama.
12 Na Mora enoa oa letsibolo o lekana le Molimo, joalokaha ba bang ba lumela? Sena hase seo Bibele e se rutang. Joalokaha re hlokometse serapeng se fetileng, Mora o bōpiloe. Ka hona, ho hlakile hore o na le qalo, athe Jehova Molimo eena ha a na qalo kapa qetello. (Pesaleme ea 90:2) Ha ho mohla Mora ea tsoetsoeng a ’notši a kileng a nahana ho iketsa ea lekanang le Ntat’ae. Bibele e ruta ka ho hlaka hore Ntate o moholo ho Mora. (Johanne 14:28; 1 Bakorinthe 11:3) Jehova ke eena feela “Molimo ea Matla ’Ohle.” (Genese 17:1) Ka hona, ha ho ea lekanang le eena.%
13 Jehova le Mora oa hae oa letsibolo ba bile le kamano e haufi ka lilemo tse libilione—nako e telele pele ho bōptjoa lefatše le maholimo a tletseng linaleli. E tlameha ebe ba ne ba ratana hakaakang! (Johanne 3:35; 14:31) Mora enoa ea ratoang o ne a tšoana hantle le Ntat’ae. Ke kahoo Bibele e reng Mora enoa ke “setšoantšo sa Molimo ea sa bonahaleng.” (Bakolose 1:15) Feela joalokaha mora a ka tšoana le ntat’ae oa motho ka litsela tse ngata, Mora enoa oa leholimo o ne a bonahatsa litšobotsi le botho ba Ntat’ae.
14 Mora oa Jehova ea tsoetsoeng a ’notši o ile a ithaopela ho tloha leholimong ho tla phela tlaase lefatšeng e le motho oa nama. Empa u ka ’na ua ipotsa, ‘Ho tlile joang hore sebōpuoa sa moea se tsoaloe e le motho oa nama?’ Jehova o ile a etsa mohlolo e le hore a finyelle sena. O ile a tlosa bophelo ba Mora oa hae oa letsibolo leholimong a bo kenya ka pōpelong ea moroetsana oa Mojuda ea bitsoang Maria. Ho ne ho sa ka ha ameha motho oa ntate. Kahoo Maria o ile a tsoala mora ea phethahetseng ’me a mo reha Jesu.—Luka 1:30-35.
JESU E NE E LE MOTHO OA MOFUTA OFE?
15 Seo Jesu a se buileng le seo a se entseng ha a ntse a le lefatšeng se re thusa ho mo tseba hamolemo. Ho feta moo, re tseba Jehova hamolemo ha re ithuta ka Jesu. Ke hobane’ng ha ho le joalo? Hopola hore Mora enoa ke setšoantšo se phethahetseng sa Ntat’ae. Ke kahoo Jesu a ileng a re ho e mong oa barutuoa ba hae: “Ea mponeng o bone le Ntate.” (Johanne 14:9) Libuka tse ’nè tsa Bibele tse tsebahalang ka hore ke Likosepele—e leng Matheu, Mareka, Luka le Johanne—li re bolella ho hongata ka bophelo ba Jesu Kreste, lintho tseo a neng a li etsa le litšobotsi tsa hae.
16 Jesu e ne e le “Mosuoe” ea tsebahalang. (Johanne 1:38; 13:13) O ne a ruta eng? Molaetsa oa hae o ka sehloohong e ne e le “litaba tse molemo tsa ’muso”—ke hore, ’Muso oa Molimo, e leng puso ea leholimo e tla busa holim’a lefatše lohle ’me e tlisetse batho ba mamelang litlhohonolofatso tse sa feleng. (Matheu 4:23) Molaetsa oo e ne e le oa mang? Jesu o ile a re: “Seo ke se rutang hase sa ka, empa ke sa ea nthomileng,” e leng, Jehova. (Johanne 7:16) Jesu o ne a tseba hore Ntate oa hae o batla hore batho ba utloe litaba tse molemo tsa ’Muso. Khaolong ea 8, re tla ithuta ka ho eketsehileng ka ’Muso oa Molimo le seo o tlang ho se finyella.
17 Jesu o ne a rutela hokae? Hohle moo a neng a fumana batho teng—libakeng tse ka thōko hammoho le metseng, metsaneng, limmarakeng le malapeng. Jesu o ne a sa letele hore batho ba tle ho eena. O ne a e-ea ho bona. (Mareka 6:56; Luka 19:5, 6) Ke hobane’ng ha Jesu a ile a ikitlaetsa hakaalo le ho qeta nako ea hae e ngata a bolela molaetsa a bile a ruta? Hobane ke seo Molimo a neng a batla hore a se etse. Kamehla Jesu o ne a etsa thato ea Ntate oa hae. (Johanne 8:28, 29) Empa ho na le lebaka le leng le neng le etsa hore a bolele molaetsa. O ne a utloela matšoele a neng a tlil’o mo bona bohloko. (Matheu 9:35, 36) A ne a hlokomolohiloe ke baeta-pele ba bolumeli, ba neng ba lokela ho a ruta seo e leng ’nete ka Molimo le ka merero ea hae. Jesu o ne a tseba hore ho hlokahala hore batho bana ba bolelloe molaetsa oa ’Muso.
18 Jesu e ne e le motho ea mofuthu le ea nang le maikutlo a tebileng. Ka hona batho ba bang ba ne ba mo nka e le motho ea atamelehang le ea mosa. Esita le bana ba ne ba ikutloa ba phutholohile ha ba e-na le eena. (Mareka 10:13-16) Jesu o ne a sa ee ka leeme. O ne a hloile bobolu le ho hloka toka. (Matheu 21:12, 13) O ne a tšoara basali ka tlhompho le hoja ka nako eo ba ne ba sa hlomphuoe ba bile ba e-na le litokelo tse fokolang. (Johanne 4:9, 27) Jesu o ne a ikokobelitse e le kannete. Ka lekhetlo le leng, o ile a hlatsoa baapostola ba hae maoto, e leng mosebetsi o neng o atisa ho etsoa ke mohlanka ea boemong bo tlaase.
19 Jesu o ne a ameha ka seo ba bang ba se hlokang. Sena se ile sa bonahala ka ho khetheha ha a sebelisa matla a moea oa Molimo ho phekola ka mohlolo. (Matheu 14:14) Ka mohlala, monna e mong ea neng a e-na le lepera o ile a tla ho Jesu ’me a re: “Haeba feela u batla, u ka ntlhoekisa.” Jesu o ile a utloa bohloko boo monna enoa a bo utloang le mahlomola ao a leng ho ’ona. Jesu o ile a susumetsoa ke khauho, eaba o otlolla letsoho o ama monna eo, o re: “Kea batla. Hloeka.” Monna ea kulang o ile a fola! (Mareka 1:40-42) Na u ka inahanela hore na e tlameha ebe monna eo o ile a ikutloa joang?
O ILE A TŠEPAHALA HO ISA QETELLONG
20 Jesu o behile mohlala o motle ka ho fetisisa oa ho mamela Molimo ka botšepehi. O ile a lula a tšepahala ho Ntate oa hae oa leholimo maemong ’ohle ho sa tsotellehe khanyetso le mahlomola ’ohle ao a ileng a thulana le ’ona. Jesu o ile a ema a tiile khahlanong le liteko tsa Satane ’me a li hlōla. (Matheu 4:1-11) Ka nako e ’ngoe, beng ka Jesu ba ne ba sa lumele ho eena, ba bile ba re “o lahlehetsoe ke kelello.” (Mareka 3:21) Empa Jesu ha aa ka a ba lumella hore ba mo susumetse; o ile a tsoela pele ho phetha mosebetsi oa Molimo. Le hoja Jesu a ne a rohakoa a bile a hlekefetsoa, o ile a ithiba, ha ho mohla a ileng a leka ho lematsa bahanyetsi ba hae.—1 Petrose 2:21-23.
21 Jesu o ile a lula a tšepahala ho isa lefung—ha a bolaoa ke lira tsa hae ka sehlōhō le ka tsela e utloisang bohloko. (Bafilipi 2:8) Ak’u nahane ka bohloko boo a ileng a tlameha ho bo mamella letsatsing la ho qetela la bophelo ba hae e le motho oa nama. O ile a tšoaroa, a qosoa ke lipaki tsa bohata, a ahloloa ke baahloli ba tletseng bobolu, a songoa ke mahoohoo le ho hlokofatsoa ke masole. Ha a e-shoa thupeng eo a neng a khokhothetsoe ho eona, o ile a hooa a re: “Ho phethehile!” (Johanne 19:30) Empa ka mor’a matsatsi a mararo Jesu a shoele, Ntate oa hae oa leholimo o ile a mo tsosetsa bophelong ba moea. (1 Petrose 3:18) Libeke tse seng kae hamorao, o ile a khutlela leholimong. Moo leholimong, o ile a “lula ka letsohong le letona la Molimo” a letetse ho fuoa matla a borena.—Baheberu 10:12, 13.
22 Jesu o finyeletse eng ka ho lula a tšepahala ho isa lefung? Ha e le hantle lefu la Jesu le re bulela monyetla oa ho phela ka ho sa feleng lefatšeng la paradeise, tumellanong le morero oa Jehova oa qalong. Khaolong e latelang ho tla tšohloa taba ea hore na lefu la Jesu le etsa hore seo se khonehe joang.
SEO BIBELE E SE RUTANG
- Boprofeta bo phethahetseng le bopaki boo Molimo a faneng ka bona bo paka hore Jesu ke Mesia, kapa Kreste.—Matheu 16:16.
- Jesu o phetse leholimong e le sebōpuoa sa moea nako e telele pele a tla lefatšeng.—Johanne 3:13.
- Jesu e ne e le mosuoe, e le motho ea mofuthu ebile e le mohlala o phethahetseng oa motho ea mamelang Molimo.—Matheu 9:35, 36.
* Ho fumana tlhaloso ea boprofeta ba Daniele bo ileng ba phethahala mabapi le Jesu, bona Sehlomathiso.
# Jehova o bitsoa Ntate kaha ke ’Mōpi. (Esaia 64:8) Kaha Jesu o bōpiloe ke Molimo, o bitsoa Mora oa Molimo. Libōpuoa tse ling tsa moea esita le motho Adama le tsona li bitsoa bara ba Molimo ka lona lebaka leo.—Jobo 1:6; Luka 3:38.
% Ho fumana bopaki bo eketsehileng ba hore Mora oa letsibolo ha a lekane le Molimo, bona Sehlomathiso.
Lipotso Tsa Sehlooho se Ithutoang
1, 2. (a) Ke hobane’ng ha ho tseba ho itseng ka motho ea tummeng ho sa bolele hore ha e le hantle ua mo tseba? (b) Ke pherekano efe e teng ka Jesu?
3. Ke hobane’ng ha e le habohlokoa hore u tsebe ’nete ka Jesu?
4. Tlotla “Mesia” le “Kreste” li bolela’ng?
5. Barutuoa ba Jesu ba ne ba kholisehile ka eng ka ho feletseng mabapi le eena?
6. Bontša kamoo Jehova a thusitseng batho ba tšepahalang ho khetholla Mesia kateng.
7. Ke likarolo life tse peli tsa boprofeta tse ileng tsa phethahala mabapi le Jesu?
8, 9. Ke bopaki bofe bo ileng ba totobala ha Jesu a kolobetsoa bo ileng ba bontša hore ke Mesia?
10. Bibele e ruta’ng ka ho ba teng ha Jesu pele a tla lefatšeng?
11. Bibele e bontša joang hore Jesu ke Mora oa Jehova eo a mo nkang e le oa bohlokoa ka ho fetisisa?
12. Re tseba joang hore Mora oa letsibolo ha a lekane le Molimo?
13. Bibele e bolela’ng ha e re Mora ke “setšoantšo sa Molimo ea sa bonahaleng”?
14. Ho tlile joang hore Mora oa Jehova ea tsoetsoeng a ’notši a tsoaloe e le motho oa nama?
15. Ke hobane’ng ha re ka re re tseba Jehova hamolemo ha re ithuta ka Jesu?
16. Molaetsa o ka sehloohong oo Jesu a neng a o hasa e ne e le ofe, hona seo a neng a se ruta se ne se tsoa hokae?
17. Jesu o ne a rutela hokae, hona ke hobane’ng ha a ne a ikitlaetsa ho ruta ba bang?
18. Ke litšobotsi life tsa Jesu tse u khahlang ka ho fetisisa?
19. Ke mohlala ofe o bontšang hore Jesu o ne a nahanela litlhoko tsa ba bang?
20, 21. Jesu o behile mohlala oa ho mamela Molimo ka botšepehi joang?
22. Jesu o finyeletse eng ka ho lula a tšepahala ho isa lefung?


text:
KHAOLO EA LESHOME LE MOTSO O MONG
Ke Hobane’ng ha Molimo a Lumeletse Bohloko?
Na ke Molimo ea entseng hore batho ba utloe bohloko lefatšeng?
Ho hlahisitsoe tseko efe serapeng sa Edene?
Molimo o tla etsa’ng ho lokisa liphello tsa bohloko boo batho ba ’nileng ba bo utloa?
HA NTOA e mahlo-mafubelu e lala naheng e ’ngoe e harasoantsoeng ke ntoa, litopo tsa basali le bana ba likete ba bolailoeng empa ba se sesoleng li ile tsa patoa lebitleng le le leng le leholo le pota-potiloeng ke matšoao. Letšoaong ka leng ho ne ho ngotsoe: “Hobane’ng?” Batho ba atisa ho botsa potso eo ha ba utloile bohloko bo tebileng. Batho ba botsa potso eo ka lipelo tse bohloko ha baratuoa ba bona ba se nang molato ba shoa ka lebaka la ntoa, koluoa, boloetse, kapa tlōlo ea molao, ba senyeheloa ke mahae, kapa ka litsela tse itseng ba utloa bohloko bo ke keng ba hlalosoa. Ba batla ho tseba hore na ke hobane’ng ha ba oeloa ke litlokotsi tseo.
2 Ke hobane’ng ha Molimo a lumeletse bohloko? Haeba Jehova Molimo o matla ’ohle, o lerato, o bohlale ebile o na le toka, ke hobane’ng ha lefatše le tletse lehloeo le ho hloka toka hakaale? Na uena u kile ua ipotsa lipotso tsee?
3 Na ke phoso ho botsa hore na ke hobane’ng ha Molimo a lumeletse bohloko? Ba bang ba tšaba hore ho botsa potso eo ho bolela hore ba haelloa ke tumelo kapa ho bontša hore ha ba hlomphe Molimo. Empa ha u bala Bibele, u tla fumana hore batho ba Molimo ba tšepahalang le ba mo tšabang ba ’nile ba botsa lipotso tse kang eo. Ka mohlala, moprofeta Habakuke o ile a botsa Jehova a re: “Ke hobane’ng ha u etsa hore ke bone se kotsi, ’me u ntse u talima khathatso feela? Ke hobane’ng ha tlatlapo le pefo li le ka pel’a ka, hape ke hobane’ng ha qabang e e-ba teng, ’me ke hobane’ng ha tsekisano e ntšetsoa pele?”—Habakuke 1:3.
4 Na Jehova o ile a halefela moprofeta Habakuke ea tšepahalang ka hore ebe o botsitse lipotso tseo? Che. Ho e-na le hoo, Molimo o ile a kenyelletsa mantsoe ao a tšepahalang a Habakuke tlalehong e bululetsoeng ea Bibele. Molimo o ile a boela a mo thusa hore a hlakeloe ke boemo ba litaba haholoanyane ’me a matlafale tumelong. Jehova o batla ho etsa se tšoanang le ho uena. Hopola hore Bibele e ruta hore ‘oa u tsotella.’ (1 Petrose 5:7) Molimo o hloile bokhopo ho feta motho leha e le ofe ebile o hloile lintho tse bohloko tse etsahalang ka lebaka la bona. (Esaia 55:8, 9) Joale ke hobane’ng ha ho etsahala lintho tse ngata hakaale tse bohloko lefatšeng?
KE HOBANE’NG HA HO ETSAHALA LINTHO TSE NGATA HAKAALE TSE BOHLOKO?
5 Batho ba malumeli a sa tšoaneng ba ’nile ba botsa baeta-pele ba bona ba bolumeli le baruti hore na ke hobane’ng ha ho etsahala lintho tse ngata hakana tse bohloko. Hangata, karabo e ba hore lintho tse bohloko tse etsahalang ke thato ea Molimo le hore ke khale Molimo a rerile ntho e ’ngoe le e ’ngoe e etsahalang, ho akarelletsa litlokotsi. Batho ba bangata ba boleletsoe hore litsela tsa Molimo ke sephiri kapa hore o sebelisa lefu ho nka batho—esita le bana—e le hore ba e’o ba le eena leholimong. Empa joalokaha u se u ithutile, ha ho mohla Jehova Molimo a bakang bokhopo. Bibele e re: “Ho ke ho be hōle le Molimo oa ’nete hore a sebetse bokhopo, le hore Ea Matla ’Ohle a sebetse ka mokhoa o hlokang toka!”—Jobo 34:10.
6 Na ua tseba hore na ke hobane’ng ha batho ba etsa phoso ea ho jarisa Molimo molato ka lintho tsohle tse bohloko tse etsahalang lefatšeng? Maemong a mangata, ba jarisa Molimo ea Matla ’Ohle molato hobane ba nahana hore ke eena ea hlileng a busang lefatše lena. Ha ba tsebe ’nete e bonolo empa e le ea bohlokoa eo Bibele e e rutang. U ithutile ’nete eo Khaolong ea 3 ea buka ena. Eo e hlileng e leng ’musi oa lefatše lena ke Satane Diabolose.
7 Bibele e re ka ho hlaka: “Lefatše lohle le rapaletse matleng a ea khopo.” (1 Johanne 5:19) Na ee hase taba e utloahalang ha u se u e nahanisisa? Lefatše lena le bonahatsa botho ba sebōpuoa se sa bonahaleng sa moea se “khelosang lefatše lohle leo ho ahiloeng ho lona.” (Tšenolo 12:9) Satane o lonya, ke mothetsi ebile o sehlōhō. Kahoo lefatše le tlas’a tšusumetso ea hae le tletse lonya, thetso le sehlōhō. Leo ke le leng la mabaka ao ka ’ona ho etsahalang lintho tse ngata hakana tse bohloko.
8 Lebaka la bobeli leo ka lona ho etsahalang lintho tse ngata hakana tse bohloko ke hobane, joalokaha re ithutile Khaolong ea 3, batho e bile ba sa phethahalang le baetsalibe ho tloha ha borabele bo qala serapeng sa Edene. Batho ba baetsalibe ba loanela ho busa ba bang, ’me sena se baka lintoa, khatello le lintho tse utloisang bohloko. (Moeklesia 4:1; 8:9) Lebaka la boraro leo ka lona ho etsahalang lintho tse bohloko ke hobane batho ba “hlaheloa ke nako le ketsahalo e sa lebelloang.” (Moeklesia 9:11) Lefatšeng leo Jehova e seng ’Musi oa lona ea le sirelelitseng, batho ba ka ’na ba hlaheloa ke lintho tse bohloko hobane ba le sebakeng se fosahetseng ka nako e fosahetseng.
9 Ke ho tšelisang ho tseba hore hase Molimo ea bakang lintho tse bohloko. Hase eena ea ikarabellang bakeng sa lintoa, tlōlo ea molao, khatello, esita le tsona likoluoa tsa tlhaho tse utloisang batho bohloko. Leha ho le joalo, re lokela ho tseba hore na ke hobane’ng ha Jehova a lumeletse lintho tsena tsohle tse bohloko. Haeba ke Ea Matla ’Ohle, o na le matla a ho li thibela. Joale ke hobane’ng ha a sa li thibele? E tlameha ebe Molimo ea lerato eo re ithutileng ka eena o na le lebaka le utloahalang la ho etsa seo.—1 Johanne 4:8.
HO HLAHISITSOE TSEKO EA BOHLOKOA
10 E le hore re tsebe hore na ke hobane’ng ha Molimo a lumeletse bohloko, re lokela ho khutlela morao nakong ea ha lintho tse bohloko li qala ho etsahala. Ho ile ha hlahisoa pelaelo ea bohlokoa ha Satane a etsa hore Adama le Eva ba se ke ba mamela Jehova. Satane ha aa ka a belaella matla a Jehova. Satane oa tseba hore matla a Jehova ha a na moeli. Ho e-na le hoo, Satane o ile a belaella tokelo ea Jehova ea ho busa. Satane o ile a qosa Jehova ka hore ke ’musi e mobe, ha a re Molimo ke raleshano ’me o hanela bafo ba hae ho fumana se molemo. (Genese 3:2-5) Satane o ile a fana ka maikutlo a hore batho ba ne ba tla phela hamolemo ha ba sa busoe ke Molimo. Sena e ne e le ho hlasela bobusi ba Jehova, e leng tokelo ea hae ea ho busa.
11 Adama le Eva ba ile ba fetohela Jehova. Ha e le hantle, ba ile ba re: “Ha re hloke hore Jehova e be ’Musi oa rōna. Re ka khona ho iketsetsa qeto ka se nepahetseng le se fosahetseng.” Jehova o ne a tla rarolla tseko eo joang? O ne a tla etsa’ng ho ruta libōpuoa tsohle tse bohlale hore marabele ao a fositse le hore ha e le hantle tsela ea hae ke eona e molemo ka ho fetisisa? Motho e mong a ka ’na a re Molimo o ne a lokela ho timetsa marabele ao feela ebe o qala lintho fatše. Empa Jehova o ne a boletse hore o rerile ho tlatsa lefatše ka bana ba Adama le Eva le hore o ne a batla hore ba phele lefatšeng la paradeise. (Genese 1:28) Kamehla Jehova o phetha seo a se rerileng. (Esaia 55:10, 11) Ntle le moo, ho timetsa marabele ao Edene ho ne ho sa tl’o rarolla pelaelo e hlahisitsoeng mabapi le tokelo ea Jehova ea ho busa.
12 A re etse mohlala. Nka hore mosuoe o bolella liithuti tsela ea ho rarolla bothata bo itseng. Seithuti se seng se bohlale sa lerabele se re tsela eo mosuoe a reng bothata bo ka rarolloa ka eona e fosahetse. Lerabele leo le fana ka maikutlo a hore mosuoe ha a tsebe letho, le tsitlallela hore le tseba tsela e molemo ea ho rarolla bothata boo. Liithuti tse ling li nahana hore le nepile, ’me le tsona e ba marabele. Mosuoe o lokela ho etsa’ng? Ha a ka leleka marabele ao ka tlelaseng, seo se tla ama liithuti tse ling joang? Na ha li na ho nahana hore seithuti seo le liithuti tse se tšehetsang li nepile? Liithuti tse ling ka tlelaseng li ka ’na tsa se ke tsa hlola li hlompha mosuoe eo, tsa nahana hore o tšaba ho bontšoa hore o fositse. Empa a re re mosuoe eo o lumella lerabele leo ho bontša tlelase tsela eo lona le neng le tla rarolla bothata ka eona.
13 Jehova o entse se tšoanang le seo mosuoe eo a se etsang. U hopole hore ho ne ho sa amehe marabele ao a Edene feela. Mangeloi a limilione a ne a shebeletse. (Jobo 38:7; Daniele 7:10) Tsela eo Jehova a sebetsanang le borabele boo ka eona e ne e tla ama mangeloi ao ’ohle ka ho teba ’me qetellong e ame libōpuoa tsohle tse bohlale. Kahoo, Jehova o ile a etsa’ng? O ile a lumella Satane hore a bontše kamoo a neng a tla busa moloko oa batho kateng. Hape Molimo o ile a lumella batho hore ba ipuse ba tataisoa ke Satane.
14 Mosuoe ea mohlaleng oa rōna oa tseba hore lerabele leo le liithuti tse le tšehetsang li fositse. Empa o boetse oa tseba hore ho li fa monyetla oa hore li leke ho bontša tsela eo li ka rarollang bothata ka eona ho tla tsoela tlelase eohle molemo. Ha marabele ao a hlōleha, liithuti tsohle tse tšepahalang li tla bona hore mosuoe ke eena feela ea tšoanelehang ho tataisa tlelase. Li tla utloisisa hore na ke hobane’ng ha ka mor’a moo mosuoe a leleka marabele leha e le afe ka tlelaseng. Ka ho tšoanang, Jehova oa tseba hore batho bohle ba lipelo li tšepahalang le mangeloi ba tla rua molemo ha ba bona hore Satane le marabele-’moho le eena ba hlōlehile le hore batho ba ke ke ba khona ho ipusa. Joaloka Jeremia oa boholo-holo, ba tla ithuta ’nete ena ea bohlokoa: “Ke tseba hantle, Jehova, hore tsela ea motho oa lefatše ha e matleng a hae. Ha ho matleng a motho ea tsamaeang hore a tsamaise mehato ea hae.”—Jeremia 10:23.
KE HOBANE’NG HA A LUMELETSE BOHLOKO HALELELE HAKAALE?
15 Empa ke hobane’ng ha Jehova a lumeletse lintho tse bohloko hore li tsoele pele ka nako e telele hakaale? Ke hobane’ng ha a sa thibele lintho tse mpe? Ak’u nahane ka lintho tse peli tseo mosuoe ea mohlaleng oa rōna a neng a ke ke a li etsa. Ea pele, o ne a ke ke a thibela seithuti seo sa lerabele ho hlalosa taba ea sona. Ea bobeli, mosuoe o ne a ke ke a thusa lerabele leo ho hlalosa tsela eo le reng le ka rarolla bothata ka eona. Ka ho tšoanang, nahana ka lintho tse peli tseo Jehova a khethileng hore a ke ke a li etsa. Ea pele, ha aa thibela Satane le batšehetsi ba hae hore ba leke ho bontša hore ba nepile. Kahoo, o ile a lokela ho ba fa nako. Ka lilemo tse likete tsa histori ea batho, moloko oa batho o ’nile oa leka litsela tsohle tsa ho ipusa kapa tsa ho sebelisa puso ea batho. Moloko oa batho o hatetse pele litabeng tsa saense le likarolong tse ling, empa ho hloka toka, bofutsana, tlōlo ea molao le ntoa li totile ho feta leha e le neng pele. Hona joale ho bonahetse hore puso ea motho e hlōlehile.
16 Ea bobeli, Jehova ha a thuse Satane hore a buse lefatše lena. Ka mohlala, haeba Molimo a ne a ka thibela tlōlo ea molao e sisimosang, na ha e le hantle o ne a tla be a sa tšehetse tsela ea marabele ao? Na Molimo o ne a sa tl’o etsa hore batho ba nahane hore mohlomong batho ba ka khona ho ipusa ho se na liphello tse kotsi? Haeba Jehova a ne a ka etsa seo, o ne a tla be a kopanela leshanong. Empa ‘ho ke ke ha khoneha hore Molimo a bue leshano.’—Baheberu 6:18.
17 Joale ho thoe’ng ka lintho tsohle tse kotsi tse ’nileng tsa etsoa nakong e telele ea borabele khahlanong le Molimo? Re lokela ho hopola hore Jehova o matla ’ohle. Ka hona, a ka khona ho lokisa liphello tsa lintho tse utloisitseng batho bohloko ’me o tla li lokisa. Joalokaha re se re ithutile, lefatše la rōna le sentsoeng le tla lokisoa ’me le etsoe Paradeise. Liphello tsa sebe li tla tlosoa ke ho bontša tumelo sehlabelong sa Jesu sa thekollo, ’me liphello tsa lefu li tla etsolloa ke tsoho ea bafu. Kahoo Molimo o tla sebelisa Jesu “ho qhaqha mesebetsi ea Diabolose.” (1 Johanne 3:8) Jehova o tla etsa sena sohle ka nako e loketseng. Re lokela ho leboha hore ebe ha aa nka khato kapele, kaha mamello ea hae e re file monyetla oa ho ithuta ’nete le ho mo sebeletsa. (2 Petrose 3:9, 10) Ka nako e tšoanang, ka mafolofolo Molimo o ntse a batla barapeli ba tšepahalang ’me o ba thusa hore ba mamelle ntho leha e le efe e bohloko e ka ’nang ea ba etsahalla lefatšeng lena le tletseng likhathatso.—Johanne 4:23; 1 Bakorinthe 10:13.
18 Ba bang ba ka ’na ba ipotsa, Na lintho tsee tsohle tse bohloko li ka be li sa ka tsa thibeloa haeba Molimo a ne a ile a bōpa Adama le Eva ka tsela eo e neng e ke ke ea e-ba marabele? E le ho araba potso eo, u lokela ho hopola mpho ea bohlokoa eo Jehova a u fileng eona.
U TLA SEBELISA MPHO EO MOLIMO A U FILENG EONA JOANG?
19 Joalokaha re hlokometse Khaolong ea 5, batho ba bōpiloe ba e-na le bolokolohi ba ho iketsetsa liqeto. Na ua lemoha hore na mpho eo ke ea bohlokoa hakae? Molimo o entse liphoofolo tse ngata haholo, ’me tsona li iphelela ka bohlale ba tlhaho. (Liproverbia 30:24) Motho o entse liroboto tse ka bolelloang hore li latele taelo e ’ngoe le e ’ngoe eo li e fuoeng. Na re ne re ka thaba haeba Molimo a ne a re entse joalo? Che, rea thaba hore ebe re na le bolokolohi ba ho ikhethela hore na re batla ho ba batho ba mofuta ofe, re batla ho latela tsela efe bophelong, re batla ho ba le metsoalle ea mofuta ofe le lintho tse ling tse joalo. Re rata ho ba le bolokolohi bo itseng, ’me seo ke sona seo Molimo a batlang hore re se thabele.
20 Jehova ha a rate ha motho a mo sebeletsa hobane a qobeletsoe. (2 Bakorinthe 9:7) Ka mohlala: Motsoali o tla khahloa ke eng haholo—na ke ha ngoana a leboha hobane a qobeletsoe hore a lebohe kapa ke ha a leboha ho tsoa pelong? Kahoo potso ke hore, U tla sebelisa bolokolohi ba ho iketsetsa liqeto joang boo Jehova a u fileng bona? Satane le Adama le Eva ba ile ba sebelisa bolokolohi ba bona ba ho iketsetsa liqeto ka tsela e mpe ka ho fetisisa. Ba ile ba lahla Jehova Molimo. Uena u tla etsa’ng?
21 U na le monyetla oa ho sebelisa mpho e babatsehang ea bolokolohi ba ho iketsetsa liqeto ka tsela e molemo ka ho fetisisa. U ka ikopanya le ba bang ba limilione ba emeng ka lehlakoreng la Jehova. Ba thabisa Molimo hobane ba kopanela ka mafolofolo ho pakeng hore Satane ke raleshano le hore o hlōlehile ka ho feletseng ho busa. (Liproverbia 27:11) Le uena u ka mo thabisa ka hore u khethe tsela e nepahetseng bophelong. Sena se tla tšohloa khaolong e latelang.
SEO BIBELE E SE RUTANG
- Molimo hase eena ea bakang lintho tse mpe lefatšeng.—Jobo 34:10.
- Satane o ile a belaella tokelo ea Jehova ea ho busa ha a re Molimo ke raleshano ebile O hanela bafo ba hae ho fumana lintho tse molemo.—Genese 3:2-5.
- Jehova o tla sebelisa Mora oa hae, e leng ’Musi oa ’Muso oa Bomesia, ho felisa lintho tsohle tse utloisang batho bohloko le ho lokisa liphello tseo li li bakileng.—1 Johanne 3:8.
Lipotso Tsa Sehlooho se Ithutoang
1, 2. Batho ba hlaheloa ke lintho life tse bohloko kajeno, hona seo se etsa hore ba bangata ba ipotse lipotso life?
3, 4. (a) Ke’ng e bontšang hore ha ho phoso ho botsa hore na ke hobane’ng ha Molimo a lumeletse bohloko? (b) Jehova o ikutloa joang ka bokhopo le lintho tse bohloko tse etsahalang?
5. Ka linako tse ling ho thoe ke hobane’ng ha batho ba hlaheloa ke lintho tse bohloko, empa Bibele eona e ruta’ng?
6. Ke hobane’ng ha batho ba bangata ba etsa phoso ea ho jarisa Molimo molato ka lintho tse bohloko tse etsahalang lefatšeng?
7, 8. (a) Lefatše le bonahatsa joang botho ba ’musi oa lona? (b) Ho se phethahale ha batho le ho “hlaheloa ke nako le ketsahalo e sa lebelloang” ho baketse batho lintho tse bohloko joang?
9. Ke hobane’ng ha re ka kholiseha hore Jehova o na le lebaka le utloahalang la hore ebe o lumeletse lintho tse bohloko hore li tsoele pele?
10. Satane o ile a belaella eng, hona joang?
11. Ke hobane’ng ha Jehova a sa ka a timetsa marabele ao Edene?
12, 13. Fana ka mohlala ho bontša hore na ke hobane’ng ha Jehova a ile a lumella Satane hore e be ’musi oa lefatše lena le hore na ke hobane’ng ha Molimo a ile a lumella batho hore ba ipuse.
14. Qeto eo Jehova a e entseng ea ho lumella batho hore ba ipuse e tla hlahisa molemo ofe?
15, 16. (a) Ke hobane’ng ha Jehova a lumeletse lintho tse bohloko hore li tsoele pele ka nako e telele hakaale? (b) Ke hobane’ng ha Jehova a sa thibele lintho tse kang tlōlo ea molao?
17, 18. Jehova o tla etsa’ng ka lintho tsohle tse kotsi tse hlahisitsoeng ke puso ea batho le tšusumetso ea Satane?
19. Jehova o re file mpho efe ea bohlokoa, hona ke hobane’ng ha re lokela ho e ananela?
20, 21. Re ka sebelisa mpho ea bolokolohi ba ho iketsetsa liqeto ka tsela e molemo ka ho fetisisa joang, hona ke hobane’ng ha re lokela ho etsa joalo?


text: 6 Joale ka sabatha o ne a feta har’a masimo a lijo-thollo, ’me barutuoa ba hae ba ne ba kha+ ’me ba ja lihloohoana tsa lijo-thollo, ba li hohla ka matsoho.+2 Eaba Bafarisi ba bang ba re: “Ke hobane’ng ha le etsa ho sa lumelloeng ke molao+ ka sabatha?”+3 Empa ha Jesu a ba araba a re: “Na ha le e-s’o ka le bala ntho eo Davida+ a ileng a e etsa ha eena le banna ba neng ba e-na le eena ba lapile?+4 Kamoo a ileng a kena ka tlung ea Molimo ’me a amohela mahobe a nyehelo+ eaba oa ja ’me o fa banna ba neng ba e-na le eena a mang, ao ho sa lumelloeng ke molao hore motho a a je haese baprista feela?”+5 Eaba o tsoela pele ho re ho bona: “Mor’a motho ke Morena oa sabatha.”+6 Ka sabatha+ e ’ngoe a kena ka synagogeng eaba o qala ho ruta. ’Me ho ne ho e-na le monna e mong ea neng a omeletse letsoho le letona.+7 Joale bangoli le Bafarisi ba ne ba mo shebile+ ka hloko ho bona hore na o ne a tla phekola ka sabatha, e le hore ba fumane tsela ea ho mo qosa.+8 Leha ho le joalo, o ne a tseba menahano+ ea bona, empa leha ho le joalo a re ho monna eo ea omeletseng letsoho: “Phahama ’me u eme bohareng.” Eaba oa phahama ’me oa ema.+9 Joale Jesu a re ho bona: “Kea le botsa, Na ho lumelloa ke molao ho etsa se molemo+ kapa ho etsa se kotsi ka sabatha, ho pholosa kapa ho timetsa moea?”+10 Ka mor’a ho ba qamaka kaofela, a re ho monna eo: “Otlolla letsoho la hao.” A etsa joalo, ’me letsoho la hae la tsosolosoa.+11 Empa ba tlala khalefo, ’me ba qala ho buisana ka seo ba ka se etsang Jesu.+12 Ha matsatsi ana a ntse a tsoela pele a tsoela ntle thabeng ho ea rapela,+ ’me a hlola bosiu bohle a rapela Molimo.+13 Empa ha e e-ba motšehare a bitsetsa barutuoa ba hae ho eena ’me a khetha har’a bona ba leshome le metso e ’meli, bao hape a ileng a ba bitsa “baapostola”:+14 Simone, eo hape a ileng a mo bitsa Petrose,+ le Andrease mor’abo, le Jakobo le Johanne,+ le Filipi+ le Bartholome,15 le Matheu le Thomase,+ le Jakobo mora oa Alfiase, le Simone ea bitsoang “ea chesehang,”+16 le Judase mora oa Jakobo, le Judase Iskariota, ea ileng a fetoha lehlabaphio.+17 Eaba o theoha le bona ’me o ema sebakeng se motsitsa, ’me ho ne ho e-na le bongata bo boholo ba barutuoa ba hae, le letšoele le leholo la batho+ ba tsoang hohle Judea le Jerusalema le naheng e lebōpong la leoatle ea Tyre le Sidone, ba ileng ba tla ho tla mo utloa le ho folisoa maloetse+ a bona.18 Esita le ba khathatsoang ke meea e sa hloekang ba ne ba phekoloa.19 Bongata boo kaofela bo ne bo batla ho mo ama,+ hobane matla+ a ne a tsoa ho eena ’me a ba folisa kaofela.20 Eaba o phahamisetsa mahlo a hae ho barutuoa ba hae ’me o qala ho re:+“Ho thaba lōna mafutsana,+ hobane ’muso oa Molimo ke oa lōna.21 “Ho thaba lōna ba lapileng+ hona joale, hobane le tla khorisoa.+“Ho thaba lōna ba llang hona joale, hobane le tla tšeha.+22 “Ho thaba lōna neng kapa neng ha batho ba le hloea,+ le neng kapa neng ha ba le khetholla ’me ba le nyelisa ’me ba lahla+ mabitso a lōna e le a khopo ka lebaka la Mor’a motho.23 Thabang letsatsing leo ’me le tlōle, etsoe, bonang! moputso oa lōna o moholo leholimong, kaha ke tsona lintho tseo baholo-holo ba bona ba neng ba li etsa baprofeta.+24 “Empa ho malimabe lōna barui,+ hobane le se le e-na le matšeliso a lōna ka botlalo.+25 “Ho malimabe lōna ba khotšeng hona joale, hobane le tla lapa.+ “Ho malimabe, lōna ba tšehang hona joale, hobane le tla siama ’me le lle.+26 “Ho malimabe lōna, neng kapa neng ha batho bohle ba le bua hantle, kaha lintho tse kang tsena ke tsona tseo baholo-holo ba bona ba ileng ba li etsa baprofeta ba bohata.+27 “Empa ke re ho lōna ba mametseng, Tsoelang pele ho rata lira+ tsa lōna, ho etsetsa ba le hloileng se molemo,+28 ho hlohonolofatsa ba le bitsetsang bomalimabe, ho rapella ba le rohakang.+29 Ea u otlang lerameng+ le leng, u mo nehe le leng hape; ’me ea u amohang seaparo sa hao sa ka ntle,+ u se ke ua mo hanela esita le ka seaparo sa ka tlaase.30 Fa e mong le e mong ea u kōpang,+ ’me ho ea u amohang lintho tsa hao u se ke ua li kōpa hape.31 “Hape, kamoo le batlang hore batho ba le etse kateng, le ba etse ka tsela e tšoanang.+32 “Haeba le rata ba le ratang, ho na le molemo ofe ho lōna? Etsoe esita le baetsalibe ba rata ba ba ratang.+33 Haeba le etsa se molemo ho ba le etsetsang se molemo, ka sebele ho na le molemo ofe ho lōna? Esita le baetsalibe ba etsa se tšoanang.+34 Hape, haeba le alima ntle le phaello+ bao le tšepileng ho amohela ho bona, ho na le molemo ofe ho lōna? Esita le baetsalibe ba alima baetsalibe ntle le phaello e le hore ba ka fumana ho lekanang.+35 Ho fapana le hoo, le tsoele pele ho rata lira tsa lōna le ho etsa se molemo le ho alimana+ ntle le phaello, le sa tšepe ho boelloa ke letho; moputso oa lōna o tla ba moholo, ’me le tla ba bara ba Ea Phahameng ka ho Fetisisa,+ hobane o mosa+ ho ba se nang teboho le ba khopo.36 Tsoelang pele ho ba mohau, feela joalokaha Ntat’a lōna a le mohau.+37 “Ho feta moo, le khaotse ho ahlola, ’me ho hang le ke ke la ahloloa;+ hape khaotsang ho nyatsa, ’me ho hang le ke ke la nyatsuoa. Le ’ne le lokolle, ’me le tla lokolloa.+38 Itloaetseng ho fana, ’me batho ba tla le fa.+ Ba tla tšela likotleng tsa liaparo tsa lōna tekanyo e ntle, e hlohliloeng, e hlokohliloeng le e tšolohang. Etsoe tekanyo eo le lekanyang ka eona, ba tla le lekanyetsa ka eona ka ho tšoanang.”+39 Joale a boela a ba bolella papiso: “Sefofu se ke ke sa tataisa sefofu se seng, na ha ho joalo? Ka bobeli li tla khothomelletseha ka sekoting, na ha ho joalo?+40 Morutuoa ha a ka holimo ho mosuoe oa hae, empa e mong le e mong ea rupetsoeng ka ho phethahetseng o tla ba joaloka mosuoe+ oa hae.41 Joale, ke hobane’ng ha u sheba lehlokoa le ka leihlong la mor’eno, empa u sa lemohe leballo le ka leihlong la hao?+42 Ke joang u ka reng ho mor’eno, ‘Mor’eso, ntumelle ke ntše lehlokoa le ka leihlong la hao,’ ha u sa shebe leballo le ka leihlong la hao?+ Moikaketsi! Ntša leballo le ka leihlong la hao pele,+ joale u tla bona ka ho hlaka kamoo u ka ntšang lehlokoa le ka leihlong la mor’eno.+43 “Etsoe ha ho sefate se setle se hlahisang litholoana tse bolileng; hape ha ho sefate se bolileng se hlahisang litholoana tse ntle.+44 Etsoe sefate ka seng se tsejoa ka litholoana+ tsa sona. Ka mohlala, batho ha ba bokelle lifeiga meutloeng, leha e le hore ba kha morara sehlahleng se meutloa.+45 Motho ea molemo o hlahisa se molemo letlotlong+ le molemo la pelo ea hae, empa motho ea khopo o hlahisa se khopo letlotlong la hae le khopo; etsoe molomo oa hae o bua+ se tletseng ka pelong.46 “Joale, ke hobane’ng ha le mpitsa ‘Morena! Morena!’ empa le sa etse lintho tseo ke li buang?+47 E mong le e mong ea tlang ho ’na ’me a utloa mantsoe a ka ’me a a phetha, ke tla le bontša hore na o joaloka mang:+48 O joaloka monna ea hahang ntlo, ea ileng a cheka ’me a ea tlaase botebong eaba o beha motheo holim ’a lefika. Ka lebaka leo, ha moroallo+ o hlaha, nōka ea khahlela ntlong eo, empa e ne e se matla ka ho lekaneng ho e sisinya, kahobane e hahiloe hantle.+49 Ka lehlakoreng le leng, ea utloang ’me a sa phethe,+ o joaloka motho ea ileng a haha ntlo mobung e se na motheo. Nōka ea khahlela ho eona, ’me kapele-pele ea oa, ’me tšenyeho+ ea ntlo eo ea e-ba khōlō.”+


text:
PUISANO | FRÉDÉRIC DUMOULIN
“Ke Kholisehile Hore ho na le ’Mōpi”
Frédéric Dumoulin, o qetile lilemo tse fetang leshome a sebetsa setsing se etsang liphuputso tse amanang le meriana Univesithing ea Ghent e Belgium. Pele o ne a sa lumele hore Molimo o teng. Empa hamorao Frédéric o ile a kholiseha hore Molimo o bōpile lintho tsohle. Tsoha! e ile ea botsa Frédéric—eo hona joale e seng e le e mong oa Lipaki Tsa Jehova—ka mosebetsi oa hae le ka seo a se lumelang.
Na u ne u le setho sa bolumeli bo itseng ha u sa le ngoana?
E. ’Mè o ne a kena kereke ea Roma e K’hatholike. Empa ka mor’a ho bala ka Lintoa Tsa Bolumeli le ka Lekhotla le Otlang Bakhelohi, ke ile ka hloea bolumeli eaba ha ke sa bo batla ho hang. Ke ile ka boela ka bala ka malumeli ao e seng a Bokreste ’me ka bona a ntse a tšoana. Ha ke le lilemo li 14, ke ile ka etsa qeto ea hore bobolu bo teng bolumeling bo bontša hore Molimo ha a eo. Kahoo, ha ke rutoa thuto ea ho iphetola ha lintho sekolong, ke ile ka etsa qeto ea hore bophelo bo bile teng ka tsela eo.
Ke eng e ileng ea etsa hore u rate saense?
Ha ke le lilemo li supileng, ke ile ka fuoa microscope ’me ke ne ke e rata haholo. Ke ne ke tloaetse ho sheba lintho tse ling tse akarelletsang likokoanyana tse khahlang tse kang lirurubele.
Ke hobane’ng ha u ile ua batla ho tseba hore na bophelo bo qalile joang?
Ha ke le lilemo li 22, ke ile ka kopana le ra-saense e mong oa Paki ea Jehova. O ne a lumela hore Molimo o bōpile lintho tsohle. Seo se ile sa ’makatsa haholo. Ke ne ke nahana hore ke tla khona ho mo kholisa habonolo feela hore seo a se lumelang ha se na kelello. Empa ke ile ka makatsoa ke hore o ne a khona ho araba lipotso tsa ka ka tsela e utloahalang. Ke ile ka batla ho tseba ho eketsehileng ka batho ba lumelang ho Molimo.
Likhoeli tse seng kae hamorao, ke ile ka kopana le Paki e ’ngoe e neng e tseba haholo ka litaba tsa bongaka. E ile ea kōpa ho ntlhalosetsa seo e se lumelang, ’me ka lumela kaha ke ne ke batla ho tseba hore na ke hobane’ng ha batho ba lumela ho Molimo. Ke ne ke batla ho e bontša hore e khelohile.
Na u ile ua khona ho e kholisa hore e fositse?
Che. Ke ile ka qala ho etsa lipatlisiso ka hore na bophelo bo qalile joang. Empa ka makala ha ke hlokomela hore le bo-rasaense ba tummeng baa lumela hore esita le sele e nyenyane e rarahane haholo hoo ho ke keng ha etsahala hore ebe e tsoa lefatšeng. Ba bang ba bona ba nahana hore lisele tseo li tsoa sepakapakeng. Ho na le ho se lumellane ho hongata mabapi le hore na bophelo bo qalile joang.
Na ho na le moo bo-rasaense ba lumellanang teng?
Se makatsang ke hore bo-rasaense ba bangata ba lumela hore ka tsela e itseng ho iphetola ha lintho ho entse hore lintho tse sa pheleng li phele ka mohlolo. Ke ile ka ipotsa hore, ‘Haeba ha ba tsebe hore na bophelo bo bile teng joang ntle ho ’Mōpi, ke eng se ba kholisang hore bo bile teng ka ho iphetola ha lintho?’ Ke ile ka qala ho ithuta hore na Bibele e re bophelo bo qalile joang.
U ile ua etsa qeto efe ka Bibele?
Ha ke ntse ke ithuta Bibele, ke ile ka kholiseha hore ke ’nete. Ka mohlala, hase khale bo-rasaense ba fumane bopaki ba hore ho na le moo bokahohle bo qalileng teng. Empa temana e qalang ea Bibele e ngotsoeng lilemong tse ka bang 3 500 tse fetileng, e re: “Tšimolohong Molimo o ile a bōpa maholimo le lefatše.” * Hape ke ile ka hlokomela hore hohle moo Bibele e buang ka litaba tsa saense, e nepahetse.
Ke ile ka hlokomela hore hohle moo Bibele e buang ka litaba tsa saense, e nepahetse
Na tsebo ea hao ea saense e ile ea etsa hore u thatafalloe ho lumela hore Molimo o teng?
Che. Ha ke qala ho lumela hore Molimo o teng, ke ne ke se ke e-na le lilemo tse tharo ke ithutela saense univesithing. Ho fihlela kajeno, ha ke ntse ke ithuta kamoo lintho tse phelang li entsoeng kateng, ke kholiseha le ho feta hore ’Mōpi o teng.
Na u ka re fa mohlala?
E. Ke ithutile kamoo meriana le lintho tse chefo li amang lintho tse phelang kateng. Ntho e nkhahlang ke tsela eo boko ba rōna bo sireletsoang kateng ho baktheria le linthong tse kotsi. Ho na le ntho e thibelang mali a rōna ho ea liseleng tsa boko.
Ke eng e ikhethang ka seo?
Lilemong tse ka holimo ho lekholo tse fetileng, bafuputsi ba ile ba hlokomela hore likaroloana tse kenang maling li ea likarolong tsohle tsa ’mele—ntle le bokong le lesapong la mokokotlo. Taba ena ea hlolla ho ’na hobane methapo e menyenyane ea mali e isa mali seleng e ’ngoe le e ’ngoe ea boko. Mali a hloekisa lisele tsohle tsa boko, aa li fepa le ho li fa oksijene. Joale ho tla joang hore a se ke a fihla liseleng tsa boko ba rōna? Bo-rasaense ba ’nile ba sitoa ho hlalosa seo ka lilemo tse ngata.
Na u ka re hlalosetsa hore see se etsahala joang?
Methapo e menyenyane haholo ea mali ha e tšoane le liphaephe tsa polasetiki tse arolang lintho tse ka har’a tsona ho tse ka ntle. Methapo ea mali e entsoe ka lisele. Lisele tsena li nolofalletsa likaroloana tse hlokoang ke boko le likokoana tse sa bonahaleng hore li tsoe lipakeng tsa tsona. Leha ho le joalo, lisele tseo methapo ea mali e entsoeng ka tsona ha li tšoane. Li teteane. Litselana tse pakeng tsa tsona li teteane ka tsela e hlollang. Ho na le likarolo tse ngata tse rarahaneng tse tiisang hore lintho tse kang—oksijene, carbon dioxide, le glucose—li feta lipakeng tsa methapo ea mali le boko ka tsela e laolehileng. Empa metsoako e meng e kang, liprotheine le lisele ha e khone ho feta. Kahoo, lekhalo le teng pakeng tsa mali le boko le sebelisa limolek’hule e le hore le hlahise lintho tse tla sireletsa boko. Ho ea ka ’na ho ne ho ke ke ha etsahala hore ebe lintho tse kang tsena li itlhahetse feela.


text:
MOLULA-QHOOA (O ITHUTOANG) AUGUST 2014
Makasineng ena ho na le lihlooho tse tl’o ithutoa ho tloha ka la 29 September ho ea ho la 26 October, 2014.
Na U Fumana ‘Lijo ka Nako e Tšoanetseng’?
Na motho o lokela ho bala boitsebiso bohle boo lekhoba le tšepahalang le bo hatisang e le hore a lule a le matla moeeng?
Basali ba Phetha Karolo Efe Morerong oa Jehova?
Bala hore na liphello tsa ho fetohela Molimo e bile life ho banna le basali. Nahana ka liphihlelo tsa basali ba bang ba tšepahalang ba nakong e fetileng. Hape, ithute hore na basali ba Bakreste ba tlatsetsa joang mosebetsing oa Molimo kajeno.
Sebelisa Lentsoe la Molimo—Lea Phela!
Lipaki Tsa Jehova kaofela li batla ho atleha ha li le boboleling. Hlokomela litlhahiso tsa bohlokoa tse ka re thusang hore re sebelise Lentsoe la Molimo le matla, hammoho le lipampitšana ha re buisana le batho.
Kamoo Jehova a re Atametsang ho Eena Kateng
Re na le takatso ea ho ba le kamano e haufi le Jehova. Bala kamoo thekollo le Bibele li bontšang kateng hore Jehova o re hulela ho eena.
Utloa Lentsoe la Jehova Hohle Moo U Leng Teng
Ithute hore na ke hobane’ng ha e le habohlokoa ho mamela lentsoe la Jehova le ho buisana le eena. Sehlooho sena se tla re thusa ho bona hore na ke joang re ka qobang ho lumella Satane le litšekamelo tsa rōna tsa boetsalibe hore li re sitise ho mamela Jehova.
‘Khutla ’me U Matlafatse Barab’eno’
Haeba mor’abo rōna o kile a sebeletsa e le moholo empa e se e se eena, na a ka boela ‘a hahamalla ho ba molebeli’?
Lipotso Tse Tsoang ho Babali
Ha Jesu a ne a re ba tsositsoeng bafung “ha ba nyaloe leha e le ho nyalisoa,” na o ne a bua ka tsoho ea lefatšeng?
“Eureka Drama” e Thusitse Batho ba Bangata ho Fumana ’Nete ea Bibele
Khatiso ena e khutsufalitsoeng ea “Photo-Drama of Creation” e ne e ka shebelloa le libakeng tse ka thōko, esita le moo ho se nang motlakase.


text:
Ho Etsahala Ntho e Ntjha Manhattan
Ka November 2011, sehlopha sa Lipaki Tsa Jehova se ile sa leka mokhoa o mocha oa ho paka e le hore se tloaetse batho ba Manhattan molaetsa oa Bibele ka ho khabisa litafole le li-trolley ka lingoliloeng. Ketsahalo ena e etsahala karolong e ka boroa ea Manhattan, e leng toropo e phetheselang le ea khale ka ho fetisisa Motseng oa New York.
Li arotse sebaka likarolo tse ’nè. Karolo e ’ngoe le e ’ngoe e na le libaka tse ’maloa moo ho nang le tafole kapa trolley e nang le lingoliloeng tsa Bibele ’me batho ba fetang ba ka ema ebe mosebetsi oa nako e tletseng o buisana le bona. Boholo ba litafole le li-trolley tsena li ka fumanoa haufi kapa moo ho palameloang teng e leng moo ho fetang batho ba likete tse mashome letsatsi le letsatsi.
Libakeng tsena batho ba ka arabeloa lipotso tsa bona tse ngata ka Bibele. Batho ba sa batleng ho ema ba ka inkela sengoliloeng seo ba tla ipalla sona.
Lingoliloeng li fumaneha ka lipuo tse ngata. Haeba motho a sa fumane sengoliloeng ka puo eo a e batlang a ka e odareloa ebe o e lata ka mor’a matsatsi a seng makae.
Sechaba le ba boholong ba thabetse mokhoa ona. Lepolesa le leng le ile la re: “
Ke hobane’ng ha le liehile ho etsa see? Kannete le tšoere seo batho ba se hlokang.”
Monna e mong o ile a ema ka tšohanyetso ha a ne a bona buka e reng Ha e le Hantle ke Eng Seo Bibele e se Rutang? O ile a re o kopane le batho ba tšoere buka ena ba ntse ba e bala ’me o ne a ipotsa hore na ba e nkile kae. Joale oa bona hore ba li nkile kae.
Mohlankana e mong o ne a feta litafoleng letsatsi le letsatsi ka libeke tse tšeletseng ha a ea mosebetsing. Qetellong o ile a ema a re: “
Ke hloka thuso.” Ba neng ba le litafoleng moo ba ile ba mo thusa. Ba ile ba mo fa Bibele ’me ba mo bontša hore e ka mo thusa joang.
Bafeti-ka-tsela ba thahasellang ba ne ba ema ho buisana ka Bibele. Khoeling e le ’ngoe e sa tsoa feta, mokhoa ona o mocha o seng o sebelisoa Manhattan o entse hore batho ba fumane limakasine tse 3 797 le libuka tse 7 986.


text:
Nka Etsa’ng Hore ke Tlose Kelello ea ka Thobalanong?
Seo u ka se etsang
Khetha metsoalle ea hao ka hloko. Haeba metsoalle ea hao le bana bao o kenang sekolo le bona ba qala ho bua ka boitšoaro bo bobe ba ho kopanela liphate, u tla thatafalloa ho laola monahano oa hao le ho feta haeba u kenella moqoqong o joalo. Hangata, u ka fumana tsela ea ho itsamaela ha ba qala ho bua ka taba eo, empa u sa iketse eka u mohalaleli, e leng se ka etsang hore ba u some.
Qoba boithabiso bo litšila. Boholo ba boithabiso ba matsatsing ana bo reretsoe ho tsosetsa motho takatso e fosahetseng ea thobalano. Keletso ea Bibele ke efe? “
A re itlhatsoeng litšila tsohle tsa nama le tsa moea, re phethahatse khalalelo ka ho tšaba Molimo.” (2 Bakorinthe 7:1) Qoba boithabiso bo tsosang litakatso tsa ho etsa thobalano.
Hopola sena: Maikutlo a thobalano ka booona ha aa fosahala. Ha e le hantle, Molimo o entse hore ho be le khoheli e matla pakeng tsa monna le mosali ’me ha batho ba nyalane, ho loketse hore ba khotsofatse takatso ea ho kopanela liphate. Kahoo haeba u e-ba le takatso e matla ea thobalano, u se ke ua nahana hore u motho ea mobe kapa hore u ke ke ua khona ho ba ea hloekileng boitšoarong.
Ntlha ea bohlokoa: U ka khetha hore na u lumella kelello ea hao hore e nahana ka eng. U ka hloeka monahanong le boitšoarong haeba u ikhethela ho etsa joalo!


text:
SEHLOMATHISO
Na Jesu o Hlahile ka December?
BIBELE ha e re bolelle hore na Jesu o hlahile neng. Leha ho le joalo, e re fa lebaka le utloahalang la ho etsa qeto ea hore ha aa hlaha ka December.
Ak’u nahane ka boemo ba leholimo nakong eo ea selemo Bethlehema, e leng moo Jesu a hlahetseng teng. Khoeli ea Sejuda ea Kisleve (e bapang le November kapa December) e ne e le khoeli ea serame le lipula. E lateloa ke khoeli ea Tebethe (December kapa January). Eona e ne e le nako e batang ka ho fetisisa ea selemo, ’me ka linako tse ling lehloa le khetheha ka lithabeng. A re hlahlobe hore na Bibele e re’ng ka boemo ba mohatsela le mocheso sebakeng seo.
Mongoli oa Bibele Esdrase o bontša hore ha e le hantle Kisleve e ne e le khoeli e tsebahalang ka serame le lipula. Ka mor’a ho bolela hore letšoele le ne le khobokane Jerusalema “ka khoeli ea borobong [Kisleve] ka letsatsi la mashome a mabeli la khoeli,” Esdrase o tlaleha hore batho ba ne ba “thothomela…ka lebaka la lipula.” Ha ba bua ka boemo ba leholimo nakong eo ea selemo batho ba neng ba phuthehile bona ba ile ba re: “Ke nako ea lipula, hape ha ho khonehe ho ema ka ntle.” (Esdrase 10:9, 13; Jeremia 36:22) Ha ho makatse ha balisa ba phelang karolong eo ea lefatše ba ne ba tiisa hore ha December e fihla ha e ba fumane ba le ka ntle bosiu le mehlape ea bona!
Ha Jesu a hlaha, balisa ba ne ba le naheng le mehlape ea bona bosiu
Empa Bibele e tlaleha hore bosiung boo Jesu a hlahileng ka bona, balisa ba ne ba le naheng ba hlokometse mehlape ea bona. Ha e le hantle, mongoli oa Bibele Luka o bontša hore ka nako eo, balisa ba ne ba ‘phela naheng ’me ba lebela mehlape ea bona bosiu’ haufi le Bethlehema. (Luka 2:8-12) Hlokomela hore ha e le hantle balisa ba ne ba phela naheng, hase feela hore ba ne ba itsamaela ka ntle motšehare. Ba ne ba e-na le mehlape ea bona bosiu naheng. Na tlhaloso ee ea hore ba ne ba phela ka ntle naheng e lumellana le taba ea serame le lipula tse bang teng Bethlehema ka December? Che, ha e lumellane le eona. Kahoo lintho tse neng li etsahala ha Jesu a hlaha li bontša hore ha aa hlaha ka December.*
Lentsoe la Molimo le re bolella ka ho toba nako eo Jesu a shoeleng ka eona, empa le fana ka lintlha tse seng kae feela tse bontšang hore na o hlahile neng. Sena se re hopotsa mantsoe a Morena Solomone, a reng: “Lebitso le molemo ho feta oli e ntle, ’me letsatsi la ho shoa le molemo ho feta letsatsi la ho tsoaloa ha motho.” (Moeklesia 7:1) Kahoo ha ho makatse hore ebe Bibele e fana ka lintlha tse ngata mabapi le tšebeletso ea Jesu le lefu la hae empa e fana ka tse seng kae feela mabapi le nako eo a hlahileng ka eona.
* Ho fumana boitsebiso bo eketsehileng, bona leqephe la 286-90 bukeng ea Ho Bea Mabaka ka Mangolo, e hatisitsoeng ke Lipaki Tsa Jehova.